Génesis 7 QA97 - Uca khepatsti Diosajj Noerojj - Bible Search\n1Uca khepatsti Diosajj Noerojj saraquïnwa: “Take jakenac taypinsti juma sapaquiw nayan munañajjarjamajj sarnaktajja. Uca laycu jichhajj familiamampi arcar mantjjam. 2K'oma animalanacatsti pakallko pareja kachun orkoni irpantaraquim, jan k'oma animalanacatsti mä parejaquiraqui kachuni orkoni irpantaraquïta. 3Take casta jamach'inacatsti pakallko parejanacaraqui irpantam, uqhamat take uca castanacajj aca oraken utjascañapataqui. 4Acat pakallko ururusti nayajj mä jach'a jallu puriyanï, ucasti pusi tunca urumpi, pusi tunca arumampiw jalluraquini. ¡Aca oraketsti take cunatejj jacqui, uqhamarac take cuntejj nayajj usccta take ucanacwa k'al tucjä!” sasa. 5Noesti, cunjämtejj Diosajj siscäna uqhamwa luräna.\n6Cunapachatejj uma juiciojj aca orake chhaktaycän ucqhajj Noejj sojjta pataca maranïnwa. 7Noesti arcarojj mantjjaraquïnwa yokanacapampi, warmipampi, yojjch'anacapampi cuna, uma juiciot khespiñataqui. 8K'oma animalanaca, jan k'oma animalanaca, thoknaker animalanaca, orakenjam katatnaktir animalanacaw, 9Noempi chicajj arcaru mantapjjäna payat payata orkoni kachuni, cunjämtejj Diosajj siscatayna uqhamarjama.\n10Pakallko uru phokhasjjepansti, jallojj walipuniw purintjjäna, oraksti chhaktayaraquïnwa. 11Payïri phajjsitsti, tunca pakallkon uruw sarakjjaraquïna. Noesti ucapachajj sojjta pataca maranïnwa. Uca quipca uruw mankhanquir jach'a kotan jalsunacapajj phalläna, alajjpachatsa jallojj walipuniw purinïna. 12Pusi tunca arumampi, pusi tunca urumpiraquiw aca orakjjarojj jallojj puriraquïna. 13Uca pachpa ururaquiw Noejj arcar mantjjäna, Sem, Cam, Jafet yokanacapampi, warmipampi, quimsa yojjch'apampi cuna. 14Jupanacampi chicasti take casta pampanquir animalanaca, uywasiñ animalanaca, orakenjam katatnaktir animalanaca, uqhamarac jamach'inacasa mantapjjäna. 15Take animalanacaw Noempi chicajj arcarojja mantapjjäna payat payata. 16Take casta animalanacatsti mä orkompi mä kachumpiw mantapjjäna, cunjämtejj Diosajj Noerojj siscatayna uqhama, ucatsti Tatitojj arcan puncupjja jist'antjjänwa.\n17Jallusti pusi tunca uruw purïna. Umajj altöjjepansti arcajj tuytjjänwa oraketjja, ucatsti uma patanwa tuyuscäna. 18Umasti juc'ampiraquiw maqhatjjäna, arcasti uca patanwa tuyuscaraquïna. 19Umasti sintipuniw maqhatjjäna, jach'a alto kollunacsa k'alwa chhaktayjjaraquïna. 20Take jach'a kollunac chhaktayatatsa, umajj maqhatascaquïnwa uca kollunacatjja mä pakallko metrompjama. 21Uqhamaw jiwarapjjäna aca oraken take jakenacajja, jamach'inacasa, uywañ animalanacasa, pampanquir animalanacasa, orakenjam katatnaktir animalanacasa. 22Take cunatejj oraken utjcäna, jacapcäna, samsupcaraquïna ucanacasti takew jiwarapjjäna. 23Noempi, qhitinacatejj jupampi chica arcancapcän ucanacaquiw khespipjjäna, ucat ucsarusti k'ala tucjatänwa, jakesa, animalanacasa, jamach'inacasa, orakenjam katatnaktir animalanacasa. 24Orakerusti, umanacajj pataca pheska tuncan urunacaw chhaktayäna.


Llallawanx lusa qhan utjayañ chiqwa lurañ munapxi\nEvo Morales Jilïr Irpirimp P’utuxsi qhuyanakan jaymasirinakan irpirinakapampix Marka Jach’a Utanw tantachasiwiyapxi. Jupanakax Llallawa markan utjki uka uma jark’jat uñjir sarañ amtapxi, kunjamäskisa ukw uñjapxani, ukhamarjamaw lusa qhan utjayañ chiqa lurañax utjaspa.\nBenjamín Herrera, qhuyan jaymasirinakan irpiripax arsuwiyarakiwa. Janiw jupax kunürux uñjir sarapxan ukx sawaykiti, ukhamarus Pachamama Arxatir Kamanamp Qhuyanak Uñjir Kamanampiw ukankapxani sasaw yatiyawiyi.\n“Jilïr Irpir jilatamp Pachamama Arxatir Kamanamp Qhuyanak Uñjir Kamanampiw uñjir sarapxä, utjki uka uma jark’jatax kunjamäskisa ukw uñjapxä, inas ukatx lusa qhana utjayir chiqx lurañ amtapxchï” sasaw yatiyirinakar sawiyi.\nLlallawanx lusa qhana utjayir chiqax lurañjamawa sasaw tata Herrerax sawiyi.\nQ’añu umanak q’umachsur uta lurañatakix aruskipapxarakïwa, qhuyanakatw q’añux mistu, ukaw Pacha jan q’añuchañatakix q’umachsuñ wakisi sawiyiwa.\n“Amuykipt’añatakix sarañäniw sapxtwa. Ukhamarjamaw yatiyatäni, ukampix lurasispat janich ukax yatisini, ukhamarus lurasiniwa, ukx yatipxtwa, Pacha jan q’añuchañatakis askichañax utjarakiniwa” sawiyiwa./RAR


Joel 2 - Holy Bible [Aymara Bible 1997] - (Joe 2)\n“Sión kollunsti trompet phust'apjjam; Tatitun kollan kollupansti toct'asin jawsthapipjjam jakenacarojja. Take jumanacasti Judá marcan utjirinaca qhathatipjjam, Tatitun urupajj jac'ancjjatap laycu;\nch'amaca lajja uruwa, kenaya ch'amaca ururaquiwa. “Mä wali ch'amani walja ejercitow kollunacan aywti willjta khanar uñtata. Janipuniw cunapachas ucajj uñjasirïcänti, ni jichhas uñjascaniti, cunatejj jichhajj uñstqui ucajja.\nTake cun tucuntir ninjamawa, janïr purincasasa, uqhamarac khepatsa naqhantascaquiwa. Aca orakejj, janïra jupanacajj purincän ucqhajja mä paraisjamänwa, sarjjapjjatapatsti ch'usa wasaraquëjjewa. ¡Janiraquiw cunas khespquiti!\nCaballonacar uñtatäpjjaraquiwa, caballot jalir jakenacjamaraquiw jalapjje,\nkollunacan jalnakatapaw ist'asi guerrar sarir carronacjamawa, waña laphinacajj ninan naqhantatajj t'akarejja uqhamäpjjaraquiwa. Mä ch'amani ejercitjamäpjjewa nuwt'asiñataqui formt'asitäpcaspas uqhama.\nJakenacasti ucanacar uñjasajj qhathatipjjewa, ajanunacapas k'elluw tucuwayjje.\nGuerrana jan ajjsariri jakenacjamawa jalapjje, perkanacsa thokhoquipapjjaraqui, nayrakataruw sarantapjje, jan maynis thac pantjasa.\nJaniraquiw jupanaccamajj tacjjatasipquiti, sapa maynis thaquip sarascaraqui, flechanac taypsa sarantasipcaquiwa formt'atpacha, jan t'unjtasaraqui.\nMarcarus nuwantapjjaraquiwa, perka patanac jalanakapjje, uta patanacaruw mistupjje, lunthatanacjamaraquiw ventananacat warcoktawayapjje.\nAca orakesti jupanac uñjasajj qhathatiraquiwa, alajjpachas ajjsarañatsa qhathatiraquiwa, intis, phajjsis ch'amact'iwa, warawaranacas janiraquiw sum c'ajcjjeti.\nTatitusti, ejercitop nayrakatanjja jach'a arupwa ist'asiyaraqui. Ejercitopasti waljaniwa, jan jact'cayaraquiwa jupan arsutap phokherinacajja. ¡Cunja jach'asa, ajjsarcañaraquis Tatitun urupajja! Janiw qhitis jupa nayrakatanjja sayt'ascaspati.\nInas amtasjjaracchini jumanacar jan mutuyaña, ucatsipana bendicionanac apayanipjjchïtam, trigo uqhamarac vino Tatit Diosar ofrendanaca churañataqui.\n¡Sión kollunsti trompeta phust'apjjam! Marcarusti tantacht'apjjam ucatsti ayunapjjaraquim;\nDiosan marcaparusti tantacht'apjjam, ucatsti k'omachapjjaraquim; tantacht'apjjam chuyman jakenacaru, wawanacaru, ñuñusquiri wawanacamppacharu. Jichha casarasirinacasa mistunipjjpan casarasïwi utanacapatjja.\nSacerdotenacasti jachapjjpan, Tatitur sirvirinacasa Tatitun altarap nayräjjansti sapjjaracpan: “Dios Tata, marcamarojj perdonam; janirac munamti marcamatjja qhitin larusiñapsa, uqhamaraqui jan munamti yakha nacionanacan marcamar apnakañapsa, Diosar jan uñt'ir jakenacana jan sasipcañapataqui: ‘¿Cawquincarac Diosapasti?’ ” sasa.\nUcatsti Tatitojj marcaparojj munasiñapwa uñacht'ayi; marcapat qhuyapt'ayasisasti saraquiwa:\n“Jichhajj jumanacarojj apayanipjjämawa trigo, vino, uqhamarac aceite, take ucanaca sist'asipjjañamcama, janiraquiw wasitat muncäti Diosar jan uñt'ir jakenacajj jumanacat larusipjjañapa.\nAmsta toketa jutir t'ijut'ijunacsa jumanacatjja jayaruw apanucuraquï, wasararuraquiw apanucü. Nayrakata saririnacapsti Mar Muerto kotan jiwarayaraquï, khepa saririnacsti Mediterráneo jach'a kotan jiwarayaraquï, janchinacapasti ñusantaniwa, ucatsti wal k'aphipjjaraquini. ¡Jach'a luräwinacwa luräjja!”\n“Walpun cusisim orake, janirac ajjsaramti, Tatitusti jach'a luräwinacwa lurani uca laycu.\nPampanquir animalanaca, jan ajjsarapjjamti, pastonacasti ch'ojjñatatjjaraquiniwa, kokanacasti achjjaraquiniwa, higosa, uvasa jilarquiriraquiw utjani.\n¡Sionan utjir jakenaca, cusisipjjam jumanacajja, cusisipjjam Tatitu Diosamana! Jupaw jalljja horasaparu apayanipjjtam, nayra jallu, uqhamarac khepa jallsa, cunjämtejj nayran apayancän uqhama.\nTrigojj walpun achuntani, aceitesa, vinosa jilarquiriraquiw utjani.\n“T'ijut'ijunac jumanac contra qhitancta ejercitor uñtata jumanacar tucjañataqui uca maranacatjja, nayaw cuttayjjapjjäma.\nJumanacasti sist'asiñcamaw mank'apjjäta, ucatsti Tatitu Diosamaruraquiw yupaychapjjäta, nayasti jumanacataquejj jach'a muspharcañanacwa lurtjja. Marcajjasti janipuniw mayampisa p'enkachat uñjascjjaniti,\njumanacasti, israelit jakenaca, ucqhaw yatipjjäta, naya Tatitojj jumanacampïscatajja, nayaquiraquïtwa Diosamajja, janiraquiw yakhajj utjquiti. ¡Marcajjasti janipuniw mayampisa p'enkachat uñjascjjaniti!\nUqhamaraquiw qhaya urunjja sirvirinacamjjarusa, ajayojjwa qhitaniraquëjja;\nalajjpachanacansti jach'a muspharcañanacwa uñacht'ayaraquëjja, orakensti wila, nina, uqhamarac jewk'e kenayanac uñacht'ayaraquï.\nIntejj ch'amact'aniwa, phajjsis wilaw tucuraquini, janïra Tatitun urupajj purincan ucqhajja, uca urusti jach'a urüniwa, ajjsarcañaraqui.


Bibliat Yatjjatirinaka, 1870 maranakana\nNayrïr Yatiyañataki sat revista, 1879\nJichhürunakan Yatiyañataki sat revista\nBibliarjamajja, Jesusan jiwatapatwa nayrïr cristianonak taypit kʼari yatichirinakajj uñstañapäna ukat Diosan yatichäwinakapsa maysaruw uñtayapjjañapäna (Hechos 20:29, 30). Ukhajj phoqhasipunïnwa. Jesusan cheqa yatichäwinakapjja, kʼari yatichirinakaw akapachankir yatichäwinakamp mayjtʼayapjjäna, ukhamatwa cristianöpjjtwa siri kʼari yatichirinakajj uñstawayi (2 Timoteo 4:3, 4). Ukampis Jehová Diosan Testigonakapajja, kunsa Bibliajj cheqpachapuni yatichi uk sum amuyapjje, ¿kunatsa ukham sistanjja?\nJehová Diosaw kunatï cheqäki uk qhanstayi. Qhepa urunakanjja, ‘cheqa yatiñajj jukʼampiw jiljjattani’ sasaw Diosajj säna (Daniel 12:4, NM). 1870 maranjja, mä qhawqha jaqenakaw kunatï cheqäki uk yatiñ munapjjäna, ukat iglesianakan yatichäwinakapajj janiw jila partejj Bibliarjamäkiti, sasaw amuyapjjäna. Ukatwa nayra Qollan Qellqatanakajj kunsa cheqpachapuni yatichi uk yatjjatañatak chʼamachasipjjäna ukat Diosarakiw sum amuytʼapjjañapatak jupanakar yanaptʼäna.\nTaqe chuyma yatjjatañ munir jaqenakaw Bibliat yatjjatapjjäna. Bibliat Yatjjatirinakajja, (Jehová Diosan Testigonakaparuw ukham uñtʼasïna) Biblian sapa yatichäwinakapatwa yatjjatapjjäna. Biblian mä cheqajj jan amuytʼañjamäkäna ukhajja, uka toqet parlir yaqha jiskʼa tʼaqanakwa Biblian thaqhapjjerïna, ukat sum yatjjatasajj kuntï taqpach Bibliajj yatichki ukampejj walikïskiti janicha, uk sum amuytʼasaw qellqtʼasipjjerïna. ¡Pachpa Bibliaw kunatï cheqäki uk qhanstayäna! Ukhamatwa Diosan sutipatsa, Reinopatsa, Oraqetakisa, jaqenakatakis kuna amtanisa, jiwatanakajj kawkinkapjjesa ukat kunjamsa mä urojj jaktanipjjani, ukanakat kunatï cheqaki uk sum yatjjatasiwayi. Ukham yatjjatañaw kʼari yatichäwinaka ukat jan wali costumbrenaka jaytañ yanaptʼawayi (Juan 8:31, 32). Jehová Diosan Testigonakapajj ukham yatjjatasipkakiwa.\nUkat 1879 maranjja, Oraqpachanwa Biblian cheqa yatichäwinakap yatiyasiñapa sasaw Bibliat Yatjjatirinakajj amuyapjjäna. Ukatwa uka maran Yatiyañataki. Jehová Diosan Apnaqäwipat yatiyaski sat revista apsuñ qalltasiwayi, jichhakamas apsusiskakiwa. Jichhürkamajj 750 jila arunakana ukat 240 markanakanwa Biblian cheqa yatichäwinakap yatiyasiski. ¡Janiw kunapachas Diosan cheqa yatichäwinakapajj ukham yatiyasiwaykiti!\nCriston jiwatapatjja, ¿kunas cheqa yatichäwimpejj pasäna?\n¿Kunjamsa Diosan cheqa yatichäwinakapajj qhanstayasiwayi?


Bibliat apst’ata sarnaqäwinaka: Mä wawaw Diosar yupaychi - Aka chiqax Jehová Diosan Qhanañchirinakapankiwa\nAKA yuqall wawax suma uñnaqt’anirakisä. Samuel satawa. Samuelur luqxataski uka tataxa Israelankir jilïr sacerdotewa, Elí satawa. Uka wawaru irpkatasipki ukanakaxa Elcana tatapampi Ana mamapampiwa.\nSamuelux niya phisqa maranikïskiwa. Jehová Diosar yupaychañ utanwa Elimpi ukat mayni sacerdotenakampi jakasini. ¿Kunatsa Elcanampi Anampixa uka wawa irpanipxpacha Jehová Diosar uka utana luqtañapatakixa? Uk yatxatañäni.\nNayrasti Anax wal llakisïna jan wawanïsaxa, wawanïñ wal munäna. Ukat mä uruxa, yupaychañ utaruw saräna, ukat akham sasaw mayt’asïna: ‘¡Ay, Jehová Diosa tata, nayat amtasitaya! Mä wawa churitätaxa, nayasti uka wawa jumar luqtañapatakiw churäma’ sasa.\nJehová Diosaxa ist’ataynawa Anan mayisïwipxa, mä qhawqha tiempotxa Anasti Samuel wawanïxänwa. Anax wal wawapar munasïna, jisk’atpach Jehová Diosat yatichäna. ‘Aka wawax jilsxani ukhaxa Jehová Diosar churxañatakiw irpxä’ sasaw Anaxa chachaparu satayna.\nUkwa Anampi Elcanampixa aka uñkatasin lurasipki. Awk taykapaxa wali sum Samueluru yatichapxatayna, ukatwa Jehová Diosan utaparux yupaychiri wali kusisita saränxa. Sapa maraw tatapas mamapas uka utaru sarapxirïna Diosar yupaychañataki ukhamaraki wawapar tumpt’añataki. Sapa marawa Anaxa Samuelutaki jan amparani machaq isi aparapirïna.\nWalja maranakawa Jehová Diosar luqtxäna. Ukat Jehová Diosansa jaqinakansa wali munatänwa. Ukampisa Ofni ukat Finees sata Elí jilïr sacerdoten pä yuqanakapaxa jan wali jaqinakänwa. Jan walinakwa lurapxäna, Diosatsa jaqinakarux jithiqtayapxänwa. Elixa sacerdotïñatxa apaqxañapänwa, ukampisa janiw apaqkänti.\nSamuelux jan walinak paskipansa Jehová Diosaru yupaychañ utan luqtaskakïnwa, janiw jithiqtkänti. Walja tiempowa jaqinakampi Jehová Diosax jan parlxänti, kunattix juk’anikiwa Diosar munasipxäna. Samueluxa mä juk’ampi jiltxi ukhaxa akaw pasäna:\nSamueluxa tabernáculo sat yupaychañ utan ikiskäna ukhaw mä arux sartayäna. Jupax ‘¡akankasktwa!’ sasaw sarthapisin Elí ukaru jank’aki saräna, ‘akax juttwa, ¿jawsistati?’ sasa.\n‘Janiw nayax jawsksmati, ikiñamar sarxam’ sasaw Elix sarakïna. Ukhamasti iyaw sasaw Samuelux ikintxäna.\nWasitampwa ‘¡Samuel!’ siri ist’äna, ukat Elí ukaruw sararakikïna: ‘Akax juttwa. ¿Jawsistati?’ sasa. Ukat Elixa ‘janiw nayax jawsksmati, wawa. Ikiñamar sarxam’ sarakikïnwa. Ukhamasti iyaw sasaw Samuelux ikintxarakïna.\n‘¡Samuel!’ siri ist’arakikïnwa, ukampix kimsa kutïxänwa. Samuelux sartasin Elí ukarurakikiw saräna. ‘Akax juttwa. ¿Kunatakis jawsista? Jichhax jumapunïpachätaw’ sasa. Elix Jehová Diosätap amuyt’asïna. Ukatwa Samuelur akham säna: ‘Jichhax ikiñamar sarxma, mayampi jawsanïtamxa akham säta: “Parlaskakim Jehová Dios tata, ist’asksmawa” sasa’.\nMayampi Jehová Diosax jawsanïn ukhaxa ukham säna. Ukat Jehová Diosaxa Elimpi yuqanakapampiruw castigäxa sasaw Samuelur yatiyäna. Mä qhawqha urutxa Ofnimpi Fineempixa filisteonakampi nuwasiriw sarapxäna, ukanwa jiwxapxäna, uk yatisasti Elix jaqusisin kunk q’iwsusïna, ukhamaw jiwxäna. Ukham Jehová Diosan arunakapaxa phuqasïna.\nSamuelux jilsxasinxa Israel markan qhip qhip taripiripäxänwa, janiw ukat yaqhax utjxänti. Chuymanïxän ukhaxa, israelitanakax akham sapxänwa: ‘Mä apnaqir churapxita marka apnaqañapataki’ sasa. Ukat Samuelux janiw munkänti, kunattix Jehová Diosaw jupanakan apnaqiripänxa. Ukampis Jehová Diosax markar ist’am sänwa.\n¿Aka wawaxa kun satasa, ukat mayninakax kun satäpxisa?\n¿Diosar yupaychañ utar sarasaxa kunsa Anax Diosaru mayïna, ukat Jehová Diosax ist’änti?\n¿Qhawqha maranïnsa Samueluxa kunapachatï Diosar yupaychañ utaru apapkän ukhaxa, ukat kunsa mamitapaxa sapa mara lurarapïna?\n¿Kamsatäpxänsa Elí tatan yuqanakapaxa, ukat kunjam jaqinakäpxänsa?\n¿Kunjamsa Jehová Diosaxa Samueluru jawsäna, ukat kunsa yatiyäna?\n¿Kuna lurañanïxansa Samueluxa jach’a jaqixäna ukhaxa, ukat chuymanïxäna ukhaxa kunas kamachäna?\nLiyt’añamawa 1 Samuel 1:1-28.\n¿Kunsa Elcana tatatxa yatiqasipxaspa familia p’iqt’irinakaxa Diosar yupaychañ tuqitxa? (1 Sam. 1:3, 21; Mat. 6:33; Fili. 1:10.)\n¿Anax jan walinakan uñjasisax kamachänsa, ukat kunsa yatiqassna? (1 Sam. 1:10, 11; Sal. 55:22; Rom. 12:12.)\nLiyt’añamawa 1 Samuel 2:11-36.\n¿Kunjamsa Elí tataxa Jehová Diosar jach’añchañat sipansa yuqanakaparuki jach’añchänxa, ukat kunsa yatiqsna? (1 Sam. 2:22-24, 27, 29; Deu. 21:18-21; Mat. 10:36, 37.)\nLiyt’añamawa 1 Samuel 4:16-18.\n¿Kuna wali llakkañ yatiyäwsa Elí tatar yatiyapxäna, ukat uk ist’asax kunarus purt’asitayna?\nLiyt’añamawa 1 Samuel 8:4-9.\n¿Kunjamatsa israelitanakax Jehová Diosaru chuym ust’ayapxäna, ukat kunjamsa taqi chuyma Diosan Apnaqäwiparu jichhürunakan yanapt’sna? (1 Sam. 8:5, 7; Juan 17:16; Sant. 4:4.)\n¿Kunjamsa Samuelut yateqassna? Ukat yaqhanakajj jan walinak lurasipkchini ukhasa, ¿kunjamsa kunatï askïki uk lursna?\nSamuelojj janipuniw Jehová Diosat jitheqtkänti\nSamuel waynitojj janiw yaqha wawanakjam jilskänti sasajja, ¿kunatsa sissna? Tabernaculon jakkäna uka tiemponjja, ¿kunas jukʼamp iyawsäwinïñatak Samuelur yanaptʼpachäna?


Gálatas 3 - Holy Bible [Aymara Bible 1997] - (Gál 3)\n¡Cunja pisi chuymanïpjjtasa, jumanacajj Galacianquirinaca! ¿Qhitis jumanacarojj c'arintapjjtam chekpach Tatitun arunacaparu jan jaysapjjañamataquejja? Nanacajj yatichapcsma ucqhajja uñacht'ayapjjsmawa pachpa Jesucristo ch'accatataru.\nJichhajj sapjjetaya: ¿Diosan Ajayupjja Moisesan leyiparu phokhatanacam laycuti catokapjjta, jan ucajj cuntejj ist'apcta ucaru iyawsapjjatam laycucha?\n¿Cunjämats jumanacajj aqham pisi chuymanïpjjta? ¿Ajayun ch'amapampi kalltcasina ucjja jumanacan ch'amanacamampiti phokhachañ amuyapjjta?\n¿Ucatak t'akhesitanacamajj inamayaquëjjeti? ¡Añchaquit mä cunataquis asquicaspa!\nCunapachatejj Diosajj Ajayup churapjjtam, ucatsti jumanac taypin milagronacraqui luri ucjja, ¿cunats uqham luri? Janiw ucjja lurquiti leyirjama phokhatanacam laycu, jan ucasti ist'apcta uca arunaca iyawsatanacam laycuwa ucjja luri.\nCunjämtejj Abrahamajj Diosar iyawscänjja, Diosasti iyawsatap laycuquiw asquit catokaraquïna.\nUcatpï jumanacajj yatipjjañamajja Abrahaman chekpach wawanacapajja iyawsañanïpjjewa.\nJan judiöpquis ucanacarus Diosajj catokañapäcäna, iyawsañanïtap laycu ucanacatjja nayratpachaw Kellkatajj khanañchi. Nayratpacharaquiw Abrahamarojj aca suma yatiyäwi yatiyi: “Take marcanacaw juma toke bendecitäpjjani” sasa.\nUqhamajj qhitinacatejj iyawsañanïpqui ucanacajj iyawsir Abrahamamp chica bendecitäpjjewa.\nQhitinacatejj Moisesan leyiparu catuyasipqui ucanacajja maldicitäpjjewa. Kellkatansti aqham siwa: “Take qhitinacatejj ley libron kellkatäqui ucanacarjama janipun phokcchi ucajja, maldicitäpjjewa.”\nKhanaquïsquiwa, janiw qhitis Diosampejj catokatäquiti leyiru phokhatap laycojja. Kellkatanjja aqham siwa: “Qhititejj Diosampi catokatäqui ucajja iyawsañ tokew jacani.”\nMoisesan leyipasti janiw iyawsañamp phokhañaquïquiti, jan ucasti aqham siwa: “Qhititejj acanac phokqui ucajja, uca phokhatap tokeraquiw jacani.”\nAcajj lurasïnwa cuna bendiciontejj Diosajj Abrahamaru arscäna ucajj Jesucristo toke churasiñapataqui, jan judiöpquis ucanacaru, uqhamarac cawquïr Ajaytejj Diosajj churañatac arscäna ucjja, iyawsañ toke catokañasataqui.\nJilatanaca, jacañjjat amuyt'ayapjjäma: Cunapachatejj mä jakejj mä arust'äwi luri ucqhajja, sutipampiw kellkanti, ucsti janiw qhitis ina ch'usar tucuycaspati, janiraquiw yapjjatcaraquispasa.\nJichhajj, Diosajj arsuwayiwa Abrahamaru, uqhamarac wawaparusa. Kellkatanjj janiw sisquiti: “Wawanacama” sasa walja jakenacäcaspas uqhama, jan ucasti siwa: “Uqhamarac wawamarusa” sasa, acasti mä sapa jakeru sañacwa muni, ucasti Cristowa.\nCuntejj sisctjja ucajja acawa: Diosajj mä arust'äwjja Abrahamampiw lurawayi, ucsti Diosaw khanañchawayi. Moisesan leyipasti pusi patac quimsa tuncani mara pasatatwa churatäna, ucasti janiw ina ch'usaru tucuycaspati qhä arust'äwjja, ni Diosan arsutapsa jan cuna asquiru tucuycaspati.\nDiosatejj Moisesan leyipat catokatäñasa churistaspa ucajja, janiw arust'äcjjaspati. Chekpachansa Diosaw Abrahamaru arsuwayi inac churañataqui.\nUqhamajj ¿cunataquis Moisesan leyipajj asquïspa? Khepatjja yapjjatasiwa juchanac khanañchañataqui, cawquïrtejj Diosajj arscäna “wawamarusa” sasa ucan jutañapcamaquiw Moisesan leyipajj sirvïnjja. Leyejj angelanac tokew khanañchatäna, ucasti Moisés tokew lurasiraqui.\nUcampis mä sapa jakequïtap laycojja janiw yakha sumancthapiyirejj munascjjeti, Diosasti mä sapaquiwa.\n¿Acasti Moisesan leyipajj Diosan arsutap contrawa sañti muni? Janiw cunäquipansa uqhamäquiti. Leyitejj jacañ churasapäna ucajja, cuntejj leyejj sisqui ucarjama phokhatap laycuw Diosajj catokestasapänjja.\nUcampis cunjämtejj Kellkatanjja sisqui: “Takeniw juchampi preso catutäpjje” sasa, ucajj uqhamawa qhitinacatejj iyawsapqui ucanacajj Jesucristo toke catokapjjañapataqui iyawsatap laycu, cuntejj Diosajj arsuwaycäna uqhamarjama.\nJanïra aca iyawsäwi jutquipanjja, leyejj preso catjjäsistäna, iyawsäwin uñstaniñapcama suyasina.\nUqhamajj leyejj mä wawa uywirjamänwa. Mä wawarjamaw uywawayistu Criston jutañapcama, jupar iyawsasinjja Diosampi catokatäñasataqui.\nJichhajj Cristor iyawsañ urojj purinjjewa, janiw uywirin amparapancjjtanti.\nJumanacajj iyawsañ token takeniw Diosan wawanacapäjjapjjta, Cristo Jesusamp mayachatäpjjatanacam laycu.\nJumanacatejj Cristoncapjjsta ucajja, Abrahaman wawanacapäpjjaractawa, cuntejj Diosajj arsuwaycäna ucsa catokapjjaraquïtawa.


Qhepïri uñisiri jiwañajj tʼunjatäniwa | Taman yatjjatañataki\n¿Kuna arutsa liytʼäta? Afrikáans Albanés Alemán Amárico Argentina markan amparamp parlirinakataki Armenio Aymara Azerí Azerí (alfabeto cirílico) Becol Bengalí Bislama Brasil markan amparamp parlirinakataki Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Cibemba Cingalés Citonga Colombia markan amparamp parlirinakataki Congo Coreano Criollo de las Seychelles Criollo haitiano Criollo mauriciano Croata Dangme Danés Efik Endebele Endonga Enzema Eslovaco Esloveno Español Estados Unidos markan amparamp parlirinakataki Estonio Ewé Finlandés Fiyiano Francés Ga Georgiano Griego Groenlandés Guaraní Gujarati Gun Hebreo Hiligaynon Hindi Holandés Húngaro Ibo Ilocano Indonesio Inglés Islandés Italia markan amparamp parlirinakataki Italiano Japonés Japón markan amparamp parlirinakataki Kannada Kaonde Kazajo Kikuyu Kiluba Kiniaruanda Kirguís Kirundi Kisi Kisonge Krío Kwangalí Kwanyama Letón Lifu Lingala Lituano Luganda Lunda Luo Luvale Macedonio Malayo Malayálam Malgache Maltés Maratí Maya Mixe del norte Mizo Mongol Moré México markan amparamp parlirinakataki Nepalés Ngäbere (o guaymí) Noruego Oromo Osético Otetela Pangasinán Panjabí Papiamento (Aruba) Papiamento (Curazao) Persa Polaco Portugués de Brasil Quechua (Ancash) Quechua (Ayacucho) Quechua (Cuzco) Quechua boliviano Rumano Rusia markan amparamp parlirinakataki Ruso Sango Sepedi Serbio (Alfabeto cirílico) Serbio (alfabeto latino) Sesoto de Lesoto Shona Silozi Sranangtongo Suajili Suati Sueco Swajili (Congo) Tagalo Tai Tamil Tayik Telugu Tigriña Tshiluba Tsonga Tsotsil Tsuana Tumbuka Turco Turcomano Turcomano Tuvaluano Twi Tártaro Ucraniano Umbundú Urdu Uzbeko Vendal Vietnamita Wallisiano Waray-Waray Wayuunaiki Wolaita Xhosa Yoruba Zandé Zulú Árabe Ñanya\n“Qhepïri uñisiristi jiwañawa, ukas qʼala tʼunjatarakïniwa.” (1 COR. 15:26)\n¿Kamsasas Jehová Diosajj Adanar munasiñampi ewjjtʼäna?\n¿Kunjamatsa jiwañajj utji?\n¿Kunapachas qhepïri uñisiri jiwañajj chhaqtayatäjjani?\n1, 2. 1) ¿Kunjamsa Adanampi Evampejj qalltan jakasipjjäna? 2) ¿Kuna jisktʼanakarus aka yatichäwin qhanañchaskañäni?\nJEHOVÁ DIOSAJJA, Adanampi Evampirojj jan juchanwa luräna, jupanakajj janiw kuna uñisirinïpkänsa, ukat mä suma paraisonwa jakasipjjarakïna. Diosan wawanakapjamajja, wali sumwa Jupampejj apasipjjäna (Gén. 2:7-9; Luc. 3:38). Ukatjja, qawqha tiempos jakapjjani ukjja, kuna luräwtejj Diosajj churkäna ukaw uñachtʼayäna (Génesis 1:28 liytʼañataki). Diosasti jupanakarojj sänwa: “Aka oraqerusti phoqhantapjjarakim, apnaqapjjarakim” sasa. Uk phoqañatakejja, janiw wiñayapunejj jakapjjañapäkänti. Ukampis Diosajj sarakïnwa: “Taqe chawllanakarusa, jamachʼinakarusa [yaqha animalanakarusa] apnaqapjjam” sasa. Uka animalanakar uñjañatakiw niyas wiñay jakañajj munasïna. Cheqas Adanampi Evampejj wiñayaw uk sum phoqapjjaspäna.\n2 Jichhürunakanjja, ¿kunatsa jan ukham jakktanjja? ¿Kunatsa kusisiñ apaqer walja uñisirinakanïtanjja? ¿Kunatsa jiwañajj utji? Ukanak tukjañatakejja, ¿kunsa Diosajj lurani? Bibliaw uka jisktʼanakampiru ukat yaqha jisktʼanakampiru sum qhanañchi. Uk jichhajj uñjapjjañäni.\nDIOSAN SUMA EWJJTʼAPA\n3, 4. 1) ¿Diosajj kuna kamachsa Adanamp Evampirojj churäna? 2) Uka kamachir istʼañajja, ¿kunja wakiskirïnsa?\n3 Adanampi Evampejj wiñayas jakasipjjchispänjja, jupanakajj janiw jan jiwir cuerponïpkänti. Jakañatakejja, samsuñasa, manqʼañasa, umañasa, iktʼañasa wali wakisirïnwa. Ukat sipansa, jakañ churiri Jehová Diosampiw sum apasipjjañaparakïna (Deu. 8:3). Wali sum jakasiskakiñatakejja, Diosampiw irpayasipjjañapäna. Jehová Diosajja, janïr Eva warmir lurkäna ukhajja, Adanarojj akham sasaw ewjjtʼäna: “Aka huerton taqe qoqanakat manqʼasïta, ukampisa aski ukhamarak ñanqha yatiñ churir qoqatjja janiw manqʼätati. Uka qoqan achunakapjja jan manqʼamti, manqʼäta ukapachasti cheqpachan jiwäta” sasa (Gén. 2:16, 17).\n4 Diosakiw kunatejj walïki ukhamarak jan walïki ukjja saspajja, uk uñachtʼayañatakiw “aski ukhamarak ñanqha yatiñ churir” mä qoqa usküna. Adanajj kunatï walïki ukat jan walïki ukjja sumwa yatïna, jupajj Diosar uñtasita luratänwa, ukatjja Diosajj amuyasiri chuyma jan ukajj conciencia churarakïna. Ukhamajj Adanampi Evampejj Jehová Diosampipuniw irpayasipjjañapäna, ukwa uka qoqajj amtayäna. Ukampis jupanakatï uka qoqat manqʼapjjaspäna ukhajja, “janiw Jumampi irpayasiñ munapkti” sasinsa sapkaspa ukhamäspänwa. Diosat ukham jitheqtasajja, jan walinwa jupanakasa wawanakapasa uñjasipjjaspäna. Ukatjja, Diosan arsutaparjamaw jiwjjapjjarakispäna.\nKUNJAMATSA JIWAÑAJJ UTJÄNA\n5. ¿Kunatsa Adanampi Evampejj Jehová Diosar jan istʼapkänjja?\n5 Adanajja, Jehová Diosat katoqkäna uka kamachjja, Evarojj yatiyarakïnwa. Ukhamasti Evajj uka kamachjja sumwa yatïna, ukatwa kunapachatï asirojj Evar arjjaykäna ukhajja, kuntï Adanajj siskäna ukjja, pachpa arunakampi arsurakïna (Gén. 3:1-3). Ukampis Supayaw uka asiru toqejj Evar parlaskäna. Uka Supayasti Diosan mä angelapänwa, jupasti munañanïña ukhamaraki Diosamp jan irpayasiña munasinwa Diosat jitheqtäna (Santiago 1:14, 15 uñjjattʼarakismawa). Jan wali amtap phoqañatakejja, Diosajj kʼarïkaspas ukhamwa Supayajj kʼarintäna. Ukatjja, Evarojj sarakïnwa: ‘Jumatï Diosar jan istʼkäta ukhajja, janiw jiwkätati, Diosjamarakiyätawa’ sasa (Gén. 3:4, 5). Evajj Supayar istʼasajja, qoqan achupatwa manqʼantäna, ukhamatwa Diosampi jan irpayasiñ munatap uñachtʼayäna. Ukjjarusti, Adanaruw manqʼantañapatak churarakïna (Gén. 3:6, 17). Ukhamwa Evajj Supayampi sallqjayasïna (1 Timoteo 2:14 liytʼañataki). Adanasti yatkasinwa, warmipar istʼarakïna. Asirojja, cheqsa parlkaspa ukhamänwa, ukampis jan sinttʼasiri Supayaw uka asiru toqejj parlaskäna. Jupajja, kuna jan walinakarus jaqenakajj kʼarip istʼasajj purtʼasipjjaspa ukjja, sumwa yatiskäna.\n6, 7. ¿Kunjamsa Jehová Diosajj Adanampir Evampirojj juchañchäna?\n6 Jehová Diosajja, Adanampi Evampirojj jakañ churäna ukat sum jakasipjjañapatakejj taqe kunwa churarakïna, ukampis jupanakajj munañapar sarnaqasaw Dios contra saytʼasipjjäna. Kuna jan waltï jupanakajj lurapkäna ukjja, Diosajj taqpachwa uñjaskäna (1 Cró. 28:9; Proverbios 15:3 liytʼañataki). Ukampis kunjamsa Adanasa Evasa Supayasa Jupar uñjapjjäna uk uñachtʼayapjjañatakiw Diosajj ukhamaruk jaytäna. Jupa contra saytʼapjjatapatjja, Diosajj Awkjamajj walpun chuym usuyaspachäna (Génesis 6:6 uñjjattʼarakismawa). Ukampis mä Juezjamajja, cheqaparjamaw jupanakarojj juchañchañapäna.\n7 Qalltanjja, Diosajj Adanarojj akham sänwa: “Uka qoqan achunakapjja jan manqʼamti, manqʼäta ukapachasti cheqpachan jiwäta” sasa. Adanajj juchachasjjän uka qhepatjja, uka urpachas jiwañapäkaspa ukham inas jupajj amuychïna. Cheqas ‘tarde thayajj’ thaytʼaskän ukhaw Jehová Diosajj jupanakar parläna (Gén. 3:8). Cheqapar uñjir Juezjamajja, nayraqatajj jupanakaruw istʼäna (Gén. 3:9-13). Ukjjarusti, jiwapjjañapatakiw juchañchjjäna (Gén. 3:14-19). Diosatï ukaratpacha Adanampi Evampir jiwayaspäna ukhajja, kuntï jaqenakatakejj amtkäna ukajj janiw phoqaskaspänti (Isa. 55:11). Juchar puripjjatapatjja, jan walinakajj ukaratpachas qalltawaykchïnjja, Jehová Diosajj Adanamp Evampirojj wawanakanïpjjañapatakiw mä jukʼa tiempomp jakayäna, uka wawanakapaw jutïrin sum jakasipjjañapäna. Jehová Diosatakejja, Adanamp Evampejj juchachasipkän ukürutpachaw jiwatäjjapjjaspas ukhamäjjäna. Diosatakejj mä urojja waranqa marampi sasiwa, cheqapuniw mä ‘urunaki’ jiwjjapjjäna (2 Ped. 3:8).\n8, 9. Adanan juchapatjja, ¿kunjamansa wawanakapajj uñjasiwayapjje? (23 janankir dibujo uñjjattʼam.)\n8 Adanampin Evampin juchapatjja, ¿kunjamansa wawanakapajj uñjasipjjäna? Apóstol Pablojj Romanos 5:12 qellqatan akham sänwa: “Kunjämatejj mä sapa jaqe toqe juchajj aka oraqer mantankejja, ukat jiwajj uka jucha laykurak utjejja, ukhamarakiw jiwajj taqe jaqerojj katuntawayi juchachasitap layku” sasa. Pablojj akham saskakïnwa: ‘Mayni jaqen juchachasitap laykuwa waljanejj juchararäpjjejja’ sasa (Rom. 5:19). Adanan juchapatjja, nayraqatajj Diosar taqe chuyma servir Abel chachaw jiwäna (Gén. 4:8). Adanan mayni wawanakapasa allchhinakapasa ukhamarakiw chuymankipstasin jiwapjjäna. Ukhamatwa taqe jaqenakajj juchampi jiwañampi katoqawayapjje. Uka pä uñisirinakatjja janiw khitis qhespkaspati. Adanajj ¿kunjamsa juchampi jiwañampi wawanakapar pasayäna? Janiw ukjja yatktänti, ukampis kuna jan walinsa wawanakapajj uñjasiwayapjje ukajj qhanaw amuyasi.\n9 Ukatwa Bibliajj jiwañampir juchampirojja ‘taqe markanakaru imjjatir mantökaspas’ ukham uñtasiypacha (Isa. 25:7). Uka mantot janiw khiti jaqes qhespkaspati. Biblianjja sarakiwa: “Adán chachankatas laykojj taqe jaqenaka[w] jiwarapjjejja” sasa (1 Cor. 15:22). Ukatwa Pablojj säna: “¿Khitis [aka] ñanqha janchin munañapatjja qhespiyitani? Jupasti jiwañarukiw apaskitu” sasa (Rom. 7:24). ¿Khitis Pablor qhespiyaspäna? *\nJUCHAMPI JIWAÑAMPEJJ TUKUSJJANIWA\n10. 1) Jehová Diosajj jiwañ chhaqtayjjaniwa sasajja, ¿kawkïr qellqatanakas Biblian qhanañchi? 2) ¿Kunsa uka qellqatanakajj Jehová Diosampit Jesusampit yatichistu?\n10 Jehová Diosakiw apóstol Pablorojj qhespiyaspänjja. Isaías profetajja, ‘taqe markanakaru imjjatir mantot’ parlkasajj akham sänwa: “[Jehová] Tatitojj wiñayatakiw jiwañarojj tʼunjani, taqe jaqenakana nayranakapatsti jachanakapsa pichararakiniwa” sasa (Isa. 25:8). Mä awkejja, kunatï wawanakapar tʼaqhesiyki ukjja chhaqtayiwa ukat jachanakapsa pichararakiwa, ukhamarakiw Jehová Diosajj Adanat katoqawayktan uka jiwañjja, jan mayampitaki chhaqtayani. Jesusaw ukatakejj yanaptʼaski. 1 Corintios 15:22 qellqatajj siwa: “Kunjämtejj Adán chachankatas laykojj taqe jaqenakajj jiwarapjjejja, ukhamarakiw Cristonkjjasinjja taqe jaqenakajj jakapjjani” sasa. Pablojj ‘khitis qhespiyitani’ sasin jisktʼaskäna ukhajja, akham sarakïnwa: “Dios maynikiw Jesucristo toqe luraspajja” sasa (Rom. 7:25). Adanampi Evampejj Dios contras saytʼasipkchïnjja, Jehová Diosajj jaqenakarojj munasiskakïnwa. Jesusajj ukhamarakiw munasïna, kunattejj jupaw nayrïr chacha warmir lurañjja yanaptʼäna (Pro. 8:30, 31, NM). Ukampis ¿kunjamsa juchampit jiwañampit jaqenakar qhespiyapjjaspänjja?\n11. Jaqenakar yanaptʼañatakejja, ¿kunsa Jehová Diosajj lurawayi?\n11 Adán chachajj juchachaskäna ukhajja, Jehová Diosajj jiwañapatakiw juchañchäna. Ukhamatwa taqe jaqenakajj juchampi jiwañampi katoqawaytanjja (Rom. 5:12, 16). Bibliasti siwa: ‘Adanan juchap laykuw juchañchatäñajj taqe jaqetaki utjejja’ sasa (Rom. 5:18). Kamachip jan pʼakintasajj ¿kunjamatsa Jehová Diosajj juchampiru jiwañampiru chhaqtayaspäna? Jesusajj uka toqet akham sänwa: ‘Jaqen Yoqapajj jutiwa jakañap churiri walja jaqenakar qhespiyañataki’ sasa (Mat. 20:28). Jan juchan jaqjamajja, Jesucristow qhespiyawayistu. ¿Kunjamatsa uka qhespiyäwejj Jehová Diosan cheqa kankañaparjam lurasiwayi? (1 Tim. 2:5, 6.)\n12. ¿Kunjamatsa Jehová Diosajj cheqaparjam qhespiyawayistu?\n12 Kunjamtï Adanajj jan juchar purkasajj jakkänjja, ukhamarakiw Jesusajj jan juchan jaqjamajj wiñayataki jakaspänjja. Ukampisa, Jehová Diosajja Adanan wawanakapampi aka Oraqe phoqantayañwa amtäna. Ukatwa Jesusajj Awkipar munasitap layku ukat Adanan wawanakapar munasitap layku jakañap loqtasiwayi, ukhamat kuntï Adanajj aptʼawayki uk kutsuyañataki. Qhepatsti, Jehová Diosajj Jesusarojj ajay cuerpo churasinwa jaktayjjäna (1 Ped. 3:18). Ukhamajj Jehová Diosajja, jan cheqakankañapar pʼakintasaw Jesusan jan juchan jakäwip toqe kutsuyawayistu. Ukatjja, Adanajj kunjam jakañapäkäntï ukham wiñay jakañasatakiw alawayistu. Ukhamatwa Jesusajj Adán lanti saytʼäna. Apóstol Pablojj akham sänwa: “Nayrïri Adán jaqejj mä jakkir jaqewa tukuwayjje”, “ukampis qhepa Adanasti jakañ churir ajayuruw tukuraki” sasa (1 Cor. 15:45).\nNayraqatajj Abel chachaw jiwawayi, jupasti Jesusan jiwatap laykuw qhespiyatäni (13 tʼaqa uñjjattʼäta)\n13. ¿Kunjamsa ‘qhepa Adanajj’ jiwatanakar yanaptʼani?\n13 ‘Qhepa Adanajja’, jakañ churir ajayjamajja, niyaw Adanan wawanakaparojj wiñay jakañ churistani. Niyakejjay wawanakapat waljanejj jiwatäjjapjjchejja, wasitampi aka Oraqen jakapjjañapatakiw jupanakarojj jaktayarakini (Juan 5:28, 29).\n14. ¿Kunjamatsa jaqenakajj juchat qhespiyatäpjjani?\n14 ¿Kunjamatsa Diosajj jaqenakar juchat qhespiyani? Jehová Diosajja, alajjpachanwa mä Reino uttʼayi, ukansti ‘qhepa Adanampi’ ukat 144.000 ajllitanakampiw apnaqapjjani, jupanakasti jaqenak taypit ajllitäpjjewa (Apocalipsis 5:9, 10 liytʼañataki). Niyakejjay 144.000 ajllitanakajj aka Oraqen jakawayapjjchejja, kunjamas juchanïñajj ukjja sumwa yatipjje. Ukatwa kunapachatï Jesusampi chika waranqa maranak apnaqanipkani ukhajja, aka Oraqenkir jaqenakarojj jan juchaniru tukupjjañapataki yanaptʼapjjani (Apo. 20:6).\n15, 16. 1) ¿Kunarus Biblian qhepïri uñisiri jan ukajj jiwaña sasejja, ukat kunapachas ukajj chhaqtayatäjjani? 2) 1 Corintios 15:28 qellqatarjamajja, ¿kunsa Jesusajj lurani?\n15 Waranqa maranak tukuyarojja, istʼasir jaqenakajj juchampita jiwañampita qhespiyatäjjapjjaniwa. Pablojj akham siwa: “Kunjämtejj Adán chachankatas laykojj taqe jaqenakajj jiwarapjjejja, ukhamarakiw Cristonkjjasinjja taqe jaqenakajj jakapjjani. Ukampis sapa mayniw horasapar sartani. Cristow nayraqata jaktejja nayraqata achur uñtata, ukjjarusti kunapachatejj Cristojj [kuttankani] ukkhajj jupar iyawsirinakarakiw [mä arunjja, jupampi chika apnaqerinakaw] jaktapjjarakini. [Uka qhepat] aka oraqen tukusiñapajj purinini, Cristosti qʼal tʼunjani taqe munañaninakaru, jilïrinakaru, ukhamaraki alajjpach chʼamanakaru, ukatsti Dios Awkiparurakiwa apnaqañapataki taqe kuna katuyjjani. Cristojj reinañapawa Diosajj taqe uñisirinakapar Cristompi atipjaykani ukkhakama. Qhepïri uñisiristi jiwañawa, ukas qʼala tʼunjatarakïniwa” sasa (1 Cor. 15:22-26). Ukhamasti “qhepïri uñisiristi”, mä arunjja, Adanat katoqawayktan uka jiwañajj jan mayampitaki chhaqtayatäniwa. Taqe jaqenakar ‘imjjatir mantosti’ janirakiw utj-jjaniti (Isa. 25:7, 8).\n16 Apóstol Pablojj saskakiwa: “Kunapachatejj taqe kunas Criston munañapankjjanejja, Cristojj Diosan Yoqapäkasinjja, Dios Awkirurakiw katuyasjjani, Diosajj juparu taqe kuna katuyatap layku. Ukhamatwa Diosajj taqe kunjjarus munañanïni” sasa (1 Cor. 15:28). Kuna amtampitï Jesusarojj Reyjam uttʼayasiwayki ukajj ukhamaw phoqasini. Jesusasti wali kusisitaw Jehová Diosan apnaqjjañapatakejj jan juchani jaqenakarojj katuyjjani.\n17. ¿Kunas Supayampejj pasani?\n17 Taqe jan walinak utjayir Supayampejj ¿kunas pasani? Uka toqetjja, Apocalipsis 20:7-15 qellqataw qhanañchistu. Waranqa maranak tukuyarojja, jan juchanëjjapjjani uka jaqenakarojj wasitampiw Supayajj yantʼani. Ukjjarusti, jupasa ukat khitinakatï jupar arktapkani ukanakasa jan mayampitaki tukjatäjjapjjaniwa. Biblianjja ukarojj ‘payïri jiwaña’ sarakiwa (Apo. 21:8). Ukampis uka jiwañajj janiw ‘tʼunjatäkaniti’, kunattejj uka payïr jiwañan jiwirinakajj janiw jaktanjjapjjaniti, wiñayan wiñayapatakiw jiwjjapjjani. Jiwasatï Jehová Diosar taqe chuyma serviskstan ukhajja, janiw ‘payïri jiwañarojj’ ajjsarañasäkiti, ukasti janiw jiwasatakejj mä uñisirïkiti.\n18. Kunanaktï Adanajj lurañapäkäna ukajj ¿kunjamsa phoqasini?\n18 Ukapachasti taqe jaqenakaw jan juchani jakasjjapjjani, jupanakarusti Jehová Diosajj wiñay jakañwa churani. Janiw kuna uñisirisa utj-jjaniti. Adanajj janis ukankkchinejja, kunanaktï lurañapäkäna ukanakajj sumaw phoqasini. Aka Oraqejj Adanan wawanakapampi phoqantatäniwa, jupanakaw kunayman animalanakaru wali kusisita sum uñjapjjani. Jehová Diosajj niyaw qhepïri uñisiri jiwañarojj jan mayampitaki tukjani, ¡ukajj wali kusiskañapuniwa!\n^ tʼaqa 9 Cientificonakajja, kunatsa chuymankipstañasa jiwañasa utji ukjja amuyunakaparjamaw qhanañchañ munapjje. Uka toqet parlkasajj Perspicacia para comprender las Escrituras sat libronjja akham siwa: “Taqe kun Lurir Diosawa nayrïr chacha warmirojj jiwañar katuyawayi, ukampis kunjamsa ukajj phoqasiski ukjja janiw jaqejj amuykaspati” sasa. Ukatwa cientificonakajj jan sum qhanañchirjamäpkiti (payïr libro, 1.200 jana).


Aymara, Dramas: Piece 028 – Pascua albata | Waters of Life for Children\nHome -- Aymara -- Perform a PLAY -- 028 (The very first Easter)\n28. Pascua albata\n¿Cuna horas jichhürus iquiñat särt-ta?\nMaríajj amiganacapampejj albat sartasipjjatayna. Ucampisa chuymanacapajja llaquitänwa, wali llaquita. ¡Jacascaspa Jesusajja! Mä kawkha urunacaw Jesusajj cruzan jiwjjatayna. Saparatu amtapjjän ucjajja, wastat jaschjjapjjaraquïnwa. Willjtajja sepultoraruw sarapjjatayna.\nAmiga: “¡María, uñjam, kala llupantcäna ucajja janiw ucancjjeti! ¿Cunas pasi? ¡Uñtam qhaya! ¡Mä angelawa!”\nAngel: “Jan ajjsarapjjamti! Yättwa, jesusaruw thakapjjtajja. Janiw acancjjeti. Janiw jiwatäjjeti. ¡Jacjjewa!”\n¡Mayac wastata suyt’awinïpjjana! Chekasa, Jesusajj jiwañajjapiniw sänwa ucampisa quimsa ururusti jacatatawayawa. ¿Cunjamatsa uc armasipjjpachäna?\nAngel: “Jutapjjam, uñjapjjam cawqhancänsa cuerpopajja.”\nMantapjjewa uñjapjjaraquiwa – Ch’usa sepulturaqui ujapjjäna.\nÁngel: “¡Sarapjjam arquirinacaparu yatiyanipjjam!”\nWali jach’a cusisiñampiwa uqhamaraqui chuymanacapana ajsart’asisa tumbat mistupjjatayna. Jesusajj jacasquiwa. Sarcasinsti jupampi jiquisipjjataynawa. Uñjapjjataynawa, Llamtapjjataynawa. Jupanacampi parlataynawa.\nJesús: “Jan ajjsarapjjamti. ¡Sarapjjam mayninacaru sanipjjam!”\nMaría: “¡Jesusajj jacasquiwa!”\nMaría y amiga: “¡Seulturajj ch’usaquiwa!”\nBiblianjja Jesusajj sistamwa: “Nayatwa jacatatañasa uqhamarac jacañasa; qhititijj nayar iyawsqui ucaja, jiwatäscpasa, jacascaquiniwa. ¿Ac iyawstatï?” (Juan 11:25 y 26b)\nCristianonacan Pascua aruntapampiwa jichhuru sarjjañ munta.\n¡Tatitojj jacatatawayiwa! ¡Chekpachapiniwa jacatatawayi!\nUñstirinaca: Parliri, María, amiga de María, ángel, Jesús\nPage last modified on February 27, 2019, at 07:21 AM | powered by PmWiki (pmwiki-2.2.140)


Uca quicpa Jesusan sutipar iyawsatap laycuw aca jakejj ch'amañchata uñjasi, jumanac nayrakatana. Uca Jesusar iyawsatap laycupï c'umarapun uñjasejja, take jumanacan uñjcata.\nJuparuquiwa k'ochunaca churapjjäta, jupaquiw jumanacan Diosamajja, jumanacan uñjcañaraquiw jach'a muspharcañanacjja luraraqui, jumanac laycu.\n“Nayätwa take jaquirinacana ch'amani Diosapajja. Janiraquiw nayataquejj cunas jan lurasirjamajj utjquiti.\nAcjja Jesusajj luränwa Caná sat marcana, Galilea ucsana. Aca milagrojj nayrïr milagrönwa. Uca luräwimpisti ch'amap uñacht'ayäna, yatekerinacapasti juparojj iyawsapjjaraquïnwa.\nJesusasti sänwa: —Jumatejj iyawsasmajja, lurasispawa. Iyawsir jaketaquejj take cunas waquisiquiwa —sasa.\nJesusasti jupanacarojj sänwa: —Jumanacan iyawsañamajj wali pisiwa. Khanacwa sapjjsma, jumanacantejj iyawsañamajj utjaspa mä mostaz jatha ucch'aquisa, aca kollurojj: ‘Sartam acawjata, yakha chekaru’ sapjjasmawa, ucat uca kollusti yakhawjaruw sartaspa. Janiw cunas ch'amäcaspati, jumanacantejj iyawsañajj utjaspa ucajja.\nJesusasti jupanacar uñtasinjja sänwa: —Jakenacataquejj take acanac lurañajj wali ch'amawa, ucampis Diosataquejj janiw ch'amäquiti —sasa.\nJesusasti jupanacarojj sänwa: —Khanacwa sapjjsma, jumanacantejj iyawsañanacamajj utjapjjeristam, janirac pächasiñas utjapjjeristam ucajja, janiw nayajj lurcta ucac lurapcasmati, jan ucasti qhä kollur: ‘Sartam, ucatsti kotar mantam’ sapjjasma ucajja, lurasispawa.\n Nayajj parltwa cuntejj Cristojj naya toke lurqui ucaqui, uqhamat jan judiöpquis ucanacajj Diosar jaysapjjañapataqui. Take acanacasti phokhasiwa arsutanacampi luratanacampi. Cunaymani milagronacampi jach'a luräwinacampiw Kollan Ajayun ch'amap toke nayajj Diosan arupa parlañjja phokta, Cristonaqui khespiyasiñajj utjatap yatiyasina, Jerusalenat kalltasina Iliria ucqhacama.\n Diosasti Pablo tokew jach'a milagronac luräna. Jakenacasti Pablon pañuelopsa isinacapsa usutanacan ucaruw apapjjäna. Usutanacasti uqhamatwa waliptjjapjjäna. Uqhamaraquiw ñankha ajayunacas jupanacatjj mistjjaraquïna.\n “Jumäsinjja nayajj Diosaruw maqhatjjerista, take jan walt'añanacajjsti juparuw catuyasjjaraquirista; ¡jupajj muspharcäña jach'a luräwinacwa luraraqui, uca luräwinacapsti janiraquiw qhitis amuyt'caspati!\n Jichhajj Diosajj jach'añchatäpan, jupajj ch'amaniwa cuntejj mayctan, lup'caractan ucanacata juc'ampi lurañataqui, ch'amap toke jiwasanac taypina luratapata. ¡Jach'añchatäpan Diosajja iglesia taypina Cristo Jesús toke, wiñayan wiñayapataqui! Uqhamäpan.\n Aca chimpunacaraquiw iyawsirinac taypinjj utjani: Sutejjanwa ñankha ajayunacjja alissupjjani; machak parlanac parlapjjaraquini; amparanacaparusti catarinac wayjjarupjjani, venenonac umantasasa janiraquiw camachatäpcanisa. Usutanacarusti c'umaraptayapjjaraquiniwa, amparanacapamp lokjjatasa —sasa. Jupanacar parlatap khepatjja, Tatit Jesusajj alajjpachar aptatäjjänwa. Jupasti Diosan cupëjjaparuw kont'asjje. Ucatsti discipulonacapajj khespiyasiñ arunac take token yatiyapjjäna. Pachpa Tatituraquiw jupanacarojj yanapascäna, cunayman muspharcañanac lurayasa, arunacapan chekätap uñacht'ayañataqui.]\n Jesusasti jupanacarojj sänwa: —Jumanacay mank'añjj churapjjamjja —sasa. Jupanacasti sapjjaraquïnwa: —Pheska t'ant'ampit pä chawllampit juc'ampejj janiw utjapquituti, taketac alir sarjjapjjerist ucqhajj inasa utjchispa —sasa. Jakesti pheska waranka chachanacjamänwa. Jesusasti discipulonacaparojj saraquiwa: —Pheska tuncatcam konurayapjjam —sasa. Uqhamwa lurapjjäna, takeniraquiw kont'asipjjäna. Ucatwa Jesusajj pheska t'ant'ampi pä chawllampjja aptasina, alajjpachar uñtasinwa ucanacat Diosar yuspagararaqui. Pachjatatsti discipulonacaparuw churi jakenacar laquintapjjañapataqui. Takeniw mank'apjjäna, sist'asipjjaraquïna, ucatsti tunca payan canastaracwa t'ant'a jilt'jja apthapipjjäna.\n Uca taypinsti mä warmiw utjäna, jupasti tunca payan marawa wila apa usumpi usurnucstatäna. Jupasti kollirinacaruw take cunaps inamay k'al tucjasitayna, janiw qhitis juparojj waliptaycänti. Jupasti khepäjjat Jesusar maqhatasin isip llamct'i, ucatsti ucspachaw wila usupajj sayt'jjäna. Ucatwa Jesusajj jisct'äna: —¿Qhitis llamct'itu? —sasa. Takenis —Janiw qhitisa —sasaw sapjjäna. Pedrosti sänwa: —Yatichiri, jakew ñekjjtam ucsat acsata nuct'asa, jumasti: ‘¿Qhitis llamct'itu?’ sactawa. Jesusasti saraquïnwa: —Mayniw llamct'itu, amuyasiractwa ch'amajjampi mayniru kollatajja —sasa. Warmisti jan juc'ampi imantasirjamäsinjja, qhathatt'asisaw Jesusan cayupar quillt'asi. Take jaken nayrakatapanwa arsusi cunattï llamct'cäna, uqhamarac cunjämtï uca luratatjja c'umaräjjatayna ucanaca. Jesusasti ucjjarojj saraquïnwa: —Wawa, iyawsatam laycuw c'umaräjjtajja, sumac sarjjam —sasa.\n Jesusasti wasitampiwa Galileanquiri Caná sat chekaru purïna, cawquintejj umat vinor tucuycäna ucaru. Ucansti utjänwa reyin mä jach'a oficialapa, wawapasti Capernaum marcana usutäscänwa. Jesusan Judeat Galilearu puritap yatisinjja, oficialajj saränwa Jesusan ucaru achict'asiri, utapar sarasin wawap kollañapataqui. Wawapajj niya jiwirjamänwa. Jesusasti sänwa: —Janitejj milagronacsa ni unañchanacsa uñjapcasma ucajja janiw iyawsapcasmati —sasa. Oficialasti sascaquïnwa: —Tata, janc'aquiy jutam janïr wawajjajj jiwquipana —sasa. Ucatsti Jesusajj saraquïnwa: —Cuttjjam utamaru, wawamajj c'umaräjjewa —sasa. Jakesti iyawsänwa cuntejj Jesusajj siscäna uca, ucatsti sarawayjjänwa. Janïr utapar purquipanwa uywatanacapajj jicjjatir mistupjjäna: —Wawamajj c'umaräjjewa —sasa. Ucatsti uywatanacaruw jisct'äna cuna horasatsa wawapajj waliptatayna uca. Jupanacasti sapjjewa: —Wasür maya horasaw calenturapajj apaktjje —sasa. Awquisti amtasïnwa uca pachpa horasan Jesusajj “Wawamajj c'umaräjjewa” satapa; jupasti takpach familiapampiw Jesusar iyawsjjäna. Acampejj Jesusajj pä cutiw milagro lurjjäna, cunapachatejj Judeat Galilearu cutt'ancäna ucqhajja.


Citizen Media · Willka kuti phaxsi, 2011 · Global Voices Aymarata\nCitizen Media · Willka kuti phaxsi, 2011\nLlamayu phaxsi 2022 2 Qillqatanaka\nLakan phaxsi 2013 10 Qillqatanaka\nSata qallta phaxsi 2011 12 Qillqatanaka\nLakan phaxsi 2010 3 Qillqatanaka\nQasäwi phaxsi 2010 4 Qillqatanaka\nTaypi sata phaxsi 2009 1 Qillqata\nAnata phaxsi 2009 1 Qillqata\nTaypi sata phaxsi 2008 1 Qillqata\nIsturyanaka Aka tuqita Citizen Media Ta Willka kuti phaxsi, 2011\nMedio Oriente & Norte África 31 Willka kuti phaxsi 2011\nIran ch'aman jaqinakax witat kallinakar kut'anipxi kunatix mä sikul aka 2007 maranxa:anunak katurata. Irnan gubirnux sarakiw khitis mä anunixa ukax janiw islam marka jaqikiti, kunatix awantarakiwa. Jichasti aka diarinakax iran markanxa sapxarakiw, jichakiw walxa anunakax katurata.\nBangladesh: Indigena uka sutiniñasati janicha\nAsia del Sur 31 Willka kuti phaxsi 2011\nAka phaxsinakakiw Banglades tuqin nayra maranakatpach (indigenas) jaqirinakaxa wali tantacht’asiwayapxatayna arsusiñataki, ukjamarus Jach’a Kamachinkxañataki. Janiw jupanakax uka 1972n maran utt’ayatakis uka kamachinx uñstapkataynati.\nPerú: Ollanta Humalan posesión uka katuqatapat arsuwinaka\nLatin America 30 Willka kuti phaxsi 2011\nAka maran 28ni uru willka kuti phaxsitx Independencia de Perú ukaw amtasi, ukampirus, uka ururakiw Ollanta Humala tatax machaq irpirjam iyawsawayi. Aka Globalizado ukanx Juan Arellano, qilqir ukapachparak editur ukhamaw Global Voices español uksan sarantaski, ukatx mä post ukwa jamuqanakan uñt'ayi ukapachparakiw Twitter vía Storify ukans uñjasi.\nMéxico: Tribunal Supremo ukax tribunales civiles ukanakaruw jan wali militaranakar uñjapxañapatak p'arxtayi\nLatin America 28 Willka kuti phaxsi 2011\nAdam Isacson sutinix qilqt'iwa [en] dictamen del Tribunal Supremo México markxata: jueces civiles ukanakax militaranakan jan wali luräwinakpxat derechos humanos ukanakxatw uñjapxañapa». Uka amtarux sutinchiwa, mä derechos humanos ukatx civil de milicia jall ukham sutinchata».\nTerrorista noruego amuyu manqhata\nAsia Oriental 27 Willka kuti phaxsi 2011\nThoma Roche, blogunx Techyum, uñt'ayiwa [en] mä qilqat ‘Terrorista noruego amuyu manqhana’. Uka terrorista ukax Japón ukatx Corea del Sur uka markanakaruw qhanpach uñacht'ayi, ukampirus Corea del Sur uksampun jilpachax utji.\nBulgaria: Mä uru jan nayrir Boyko Borisov Ministru tatampi\nEuropa Central y del Este 22 Willka kuti phaxsi 2011\nPhisqa uru saraqatata willkakuti phaxsin 2011 maratxa apaniwayatanawa ma kust'ata amtawi khaysa medios búlgaros tradicionales ukanakaruxa: ¿Jawsayapchispaya khaysa Facebook ukaru “mä uru jan Boyko Borisov tatapi sasa” jan ukasti yatiyasipkakinicha lurawinakatxa khaysa nayrir Ministro de Bulgaria jaqitxa?\nBolivia: Pulliran warminakan nuwt'asiwip uñacht'äwi\nLatin America 21 Willka kuti phaxsi 2011\nTunka mara jilanakawa, Altu pata, Bolivia suyunx pulliran warminakan nuwt’asiwapax (lucha libre) uñjataxi. Aka warminakax aka anatäwi tuqinx isinakap uñt’ayapxi: Kawkha chiqanakans manqhacha, pullira, chales, thuru pichikani, ukatx sumrirun ukham isthapt’at nuwasirinakax uñjasi?\nVídeos: Tortillas, chapatis, t’ant’a uka manq'äwinakax uraq pachanx jilpachaw uñjasi\nAsia del Sur 20 Willka kuti phaxsi 2011\nWalja culturanakanw manq’anakapx cereales ukanakamp chikancht’ayapxi: t’ant’a, chapatis ukatax bollos al vapor satak ukanakax uraqpachan manq’äwipawa. Jichhurux yänak luririnakar manq’a phayirinakaruw jikxtañani, kunjams wakt’ayapxi, ukatx wila masinakapar manq’t’ayapxi uk uñjañataki.\nWikimedia Bolivia ukax nayrïr jikthaptaw wakt'ayawayana, Wikipedian qilqirinakataki, ullart'irinakataki\nLatin America 16 Willka kuti phaxsi 2011\nBoliviano Wikimedia ukax nayrïr kutiw Wikipedian qilqirinakataki, ullart'irinakatak jikthaptaw wakt'ayawayi. Uka jikthaptäwinx jichha qilqirinakatak ukhamarak jutïr qilqirinakatakiw yaticht'asiwayi. Jamuqanakx tamachaw blogunw uñjapxasma.\nMarruecos: Mä machaq mayjt’ayat juk'a kamachi\nMedio Oriente & Norte África 16 Willka kuti phaxsi 2011\nMarrokiyanakax urna ukaruw jaquñataki (para votar) sarapxi mayïr ñanqha urux machaq mayjaptayatjam constitución Mohamed VI mallkun luqtatapata. Ukampitsa, walja jaqu uñjirinakamp mallkur arkirinakampix jach’anchapxiw mayjt’awinakxa, ukanakax janiw sumapunikit politikunakamp activistanakampix munapxanwa mä chiqpach qhispiwi (verdadera democracia).\nCuba: Resolución LGBT del Consejo de Derechos Humanos ONU ukatak chimpuntäwi\nLatin America 11 Willka kuti phaxsi 2011\nUrurüru 17ni urut mara t’aqa phaxsita, Consejo de Derechos Humanos de las Naciones Unidas ukax mä resolución ukwa uñt’ayi, "jaqinakax yanqhachat jisk’achataw jikxatasipxi jan sexual ukxat yatipxatapata, ukax wali llakiskayawa...". Ukar yamapt’asax Cuba markaw uñsti.\nMarruecos: Reformanakxat qhurut arsusiwinakax sarantaskakiwa\nMedio Oriente & Norte África 10 Willka kuti phaxsi 2011\nNayrüru ururüru 1 uru willka kuti phaxsit 2011ni maranxa, Marruecos uka markanx Rey Mohammed VI ukan amtapat borrador constitucional utjk ukatakiw referéndum ukan chimpuntawapxi. Qhipa yatiyawinakax uñt’ayiwa, reforma ukax atipjataynawa "Jïsa" ukatakix 98% ukjw jikjatatayna.\nMéxico: Monterrey markan huracán Álex ukan jan walt'ayatapat mä marat wasitamp luräwinaka\nLatin America 7 Willka kuti phaxsi 2011\nMä maraxiwa, 1 uru willka kuti phaxsit 2010 maran Monterrey markan huracán Álex ukan tukhatapatxa. Carlos Hinojosa jilax México markan jakaña uka uñjawayi, kunjamas aka marax uka jan walt'awitx wasitamp luräwinakax utji jas ukanakw uñji.


UDHR - Aymara, Central\nUniversal Declaration of Human Rights - Aymara, Central\n1. Janiw khitirus jucharu jalantatjama uñjañäkiti, khititejh lutintata uñjasispajha, ch'ajwa t 'aqeri j ilirin nayraqatapan mä arjhatasirimpi taqjhatat qhananchayasiñapaw, ukchañkamasti jan juchanjama uñjatäñapaw.\n2. Markasana yaqha markanakansa wakisiri inoqat arunak phoqasawa jucharu jalantirinakarojh uñjaña, mutuñanakasti juchanakampitj amaw wakisitäñapa.\n1. Markapanjh taqe mayniw kawkiruti sarañ muni ukarojh saraskakispaw; kauki ujarus utjnoqasiñ munipaniha utjnoqasiskakispaw, janiw khitis kuns sañapäkiti.\n2. Markapatsa yaqha markatsa taqe mayniw mistuñ munipanjha mistukispaw, pachparu kutt ' aña munipans kutt'askakispaw.\n1. Khitiruti ñanqhachañataki arknaqasipkasp ukajha, kaukir markampis arjhatayasiskakispaw.\n2. Uka arjhatañasti janiw ina juchanakamp juchanchasir jaqetakfkiti, ukhamarus haniw Mayachat Markanakan inoqat aruparu jan phoqeri jaqetakïkiti.\n1. Janiw mä ch 'ulla jaqes jan markanejh utjkiti.\n2. Janirakiw jaqerojh markapjama uñtasitapjha apaqañjamäkiti, ukhamarus khitis markap lanti yaqha markampi trukasikispaw, munaña patjamaw.\n1. Yoqallanakas imillanakas chuymaniptjhasin paninchasipjhakispaw munasinjha, janiw khitis jark 'askaspati; chachas warmis purapatha uñjasipjhañapaw paninchasiwinsa jaljtasiwinsa.\n2. Chachamp warmimpi panipa arusthapisisakiw paninchasiñapatak wakisi.\n3. Auki, tayka, wawanakapas ayllu taypin saphipjama inoqataw, ukatwa ayllumasinakapat jach'a jilirinakapats arjhatat uñja sipjhañapaw.\n1. Taqe jaqetakiw wakisi utanïña, oraqenïña, jupa sapas ayllumasinakapampi chikas.\n2. Janiw khitisa utaps oraqeps inaki aparkaspati.\n1. Taqe mayniw munañapata yaqha jaqenakampi arusthapisisa mathapisiskakispaw jan ch'ajhwa apanaqasna.\n2. Janiw khitirus ch'amakamajh kuna amtawiñarus mantayksnati.\n1. Taqe markanakanjh jach'a jilirinakapajh jaqen munañapata uskutäpjhañapaw. Taqe jaqesti jaqe masipan munañapata jilirjama ajllitakispaw.\n2. Jaqenakajh khuskata, taqe maynin taypita, jilirjama markapa aski apnaqañatakiejh khitirus aj llisipkakispaw.\n3. Ayllunakan, markanakan munañapaw mä qhauqha marat mara jilirinakaparu cheqa ajlliñajh. Uka amtatanakapasti janiw khitis q'eutaykaspati.\n1. Taqe mayniw kun luraña munipansa Iurakispaw; yaqha jaqetaki Iuratanakapasti chaninchatäñapaw; inakt'awinsti jan luraña utjatap layku, yanapatäñapaw.\n2. Khuska jaqetaki kipka lurañanakanjh kipkarakiw chaninchañ wakisi.\n3. Taqe ch'amachasiri jaqejha Iuratapat chanip qatoqasiñapaw, ukampisti warmipa wawanakapamp chika jaqjama utjañapataki, jani ukhamäsp ukasti yanapatäñapaw.\n4. Taqe mayniw jupjama ch'amachasir jaqenakamp mathapisiñ munasinjh mathapisiskakispaw wakisitanakap arjhatasiñataki.\n1. Khitis inakt'aspa usuntasna, ijmaptasna, usurmuktasna, achachiptasna, janiraki qolqenïspa isi, manq'a, qollanaka alañataki, marka jach'a jilirejh wajcha jaqerjama uñjasna yanapañapaw, ukatakisti kunaymana yanapanakaw utji.\n2. Wawachiri warminakajh, asunakajh taqe isk'a wawanakapas khuskata arjhatatäñapaw.\n1. Taqe mayniw yatichatäñapa. Uka yatichawejh janiw qelqaña mayatakïkaspati, taqe kuna yateqañatakïñapaw, chanin 'uka yateqawimpejh wayt 'asiñataki.\n2. Yateqawejh inakïñapaw, ukhamat wayna tawaqonakas juk'ampi yatiñanakaru arkañ munasinjha arkasipkakispaw, ukatakisti jach'a jilirejh taqe maynitaki yanapanak uchañapaw.\n3. Sapa maynin jaqe kankañapa wayt'asiñapataki, inoqat aru taqjhatañataki, markasana maya markanakampinsa jaqe masisaru yäqañataki, jaqen amuytasitanakap jan jark'atäñapaki, ukatakiw taqe mayniru churatäñapa. Auki taykakiw munañanejh ajliiñataki kuna yatiñanaks wakisispa wawanakapataki.\n1. Taqe jaqen munañapankiw masinakapampi chika ch'amasisa aski yatiñanak jikjhatañataki ayllupatakis markapatakis, ukhamarak uka yatiwinakampejh juk'amp wayt'asita utjañatakispaw.\n2. Sapa mayninkakiw amuytasitanakapas, luratanakapas, qellpatakapas; janiw khitis jupankaspas ukhama ukanakjh uñstaykaspati. Maynin inoqatapa lunthatirejh cheqanchatäñapaw.\n1. Sapa mayniw aylluparu yächañapa kunat-ti ayllup manqhanakwa kankañapjha jikjhatani.\n2. Janiw khitis munañap-pin lurkaspati kunat-ti ayllu masipaw ñanqhachata uñjasispa, ukhamarus taqe mayniw sayt'apjhaspa ñanqhachataru arjhatañataki. Uka lantinjha taqpachani kamachit arunaka phoqasna, suma jakañ thaki patjharu sarjhatasna, jan pitu uñstayasna mä ch'ulla chachjama nukt'añasaw taqe maynin walinkañapa.\n3. Aka Mathapita Markanakan Arupajh janipiniw khitis maykiptkaspati munañapa lurañataki. Wakisiw inoqata arupa arjhataña.


Bible in one year - Aymara Bible 1997 - July 25\n1. Acawa Nehemías chachan luräwinacapajja, jupasti Hacalías chachan yokapänwa. Artajerjes sat reyis pä tunca mara marcar apnakcäna ucqha, Quisleu phajjsina, naya Nehemiasasti Susa marcancascäyätwa.\n2. Hanani mayni jilajjasti ucqharaquiwa Judá oraketa purini mä kawkha chachanacampi, nayasti jupanacarojj jisct'wa cunjämäsquisa Jerusalén marcajja, uqhamarac cawquïr judionacatejj jaltapcäna jaya marcar apatäñata ucanacatsa.\n3. Ucatsti jupanacajj sapjjetuwa: “Qhitinacatejj jaya marcar apatäñata jaltapqui ucanacasti, pachpancasipquiwa, jupanacasti sinti jan walt'añanwa jicjjatasipjje, uqhamaraqui wali t'akhesiyatäpjjewa. Jerusalén marcan perkanacapasti tucjataraquiwa, uqhamaraqui puncunacapasa ninampi naqhantayataraqui” sasa.\n4. Aca arunac ist'asinjja kont'asisinwa jachta, ucatsti mä kawkha urunacaraquiw wali llaquita jicjjatasta, uqhamaraqui ayuno oración luraracta alajjpachanquir Diosaru.\n5. Ucatsti sistwa: “Alajjpachanquir Dios Tata, jumajj jach'a ajjsarcaña Diosätawa, sumar mantäwimsa janiw armctati, qhuyapayasiractawa qhitinacatejj jumar munapctam uqhamaraqui camachi arunacamarusa phokhapqui ucanacataquejja.\n6. Jichhasti nayajj mayissmawa ist'añamataqui, arumay uru oración luratajjaru israelita sirvirinacam laycu. Nanaca israelitanacajja uñt'asipjjtwa juchanac juma toke luratanacajjatjja. ¡Take familiajjasa, nayasa juchwa lurapjjta!\n7. Juma nayrakatanjja sinti jan wali tokeruwa saranucupjjta; janiraquiw camachi arunacamarusa phokhapcaractti, leyinacamarusa, cawquïri Moisés sirvirim toke churapquista ucanacarusa.\n8. Amtasiraquim cunjämtï nanacaru yatiycäyäta, nanacatejj juch lurapjjerista ucajj aca orakpacharu ananucupjjetasma ucjja;\n9. ucampisa nanacatejj jumaru cutt'anjjapjjerisma, camachi arunacamaru phokhasina uqhamaru sarnakasaraqui, cawqui aca orake thiyacama jakonucutäcasasa, ucqhatpachwa wasitat apthapipjjetasmajja, kollana chhijllat lugaramaru cawqhantejj sutimajj jaccani ucqharu.\n10. “Nanacawa juman uywatanacamäpjjta, uqhamarac marcamasa, qhitinacarutejj jach'a ch'amamampi, jach'a luräwinacampi khespiyapjjestajja.\n11. Nayajj mayissmawa Dios Tata, oracionajj ist'añamataqui, uqhamaraqui sirvirinacaman mayisitanacapsa, nanacasti juma sapar jach'achañacwa munapjjta. Uqhamarac mayisiracsmawa nayar atipt'ayañama, reyirusa amuyt'ayaraquim nayar ist'añapataqui” sasa.\n1. Ucapachasti nayaraquiw Artajerjes reyin sirviripäscäyäta Nisán sata phajjsina, pä tunca mara reyejja marcaru apnakcäna ucqhajja nayawa juparu vino loktascäyäta, ucapachawa reyejj nayaru wali llact'ata uñjitu.\n2. Ucatsti nayarojj jisct'araquituwa: —¿Cunatsa wali llaquista? Nayajj wali llaquitwa uñcatsma. Jumajj janiraquiw usutjamäctasa, cuna jan walt'añawa utjpachätamjja —sasa. Wali ajjsaräyäta ucapachajja,\n3. reyirojj ucat sistwa: —¡Wiñayataqui reyejj jacpan! ¿Camisarac jan llaquitäyästi cawqhantejja awquinacajjana janchinacapajja imantatäqui uca marcan tucjatätapata, uqhamaraqui puncunacapasa ninampi naqhantayatätapatsti? —sasa.\n4. Reyisti jisct'ituwa —¿Cuns jumatac luriristjja? —sasa. Ucapachasti alajjpachanquir Diosaruw mayista,\n5. ucata reyirojj saractwa: —Juma reyitaqui asquïchi, uqhamarac qhuyapayasiñamsa nayatac jicjjatsta ucajja, mayssmawa juma reyirojja Judá marcaru nayar qhitañamataqui, cawqhantejj awquinacajjan janchipajja imt'atäqui ucqharu wasitata sayt'ayaniñajjataqui —sasa.\n6. Reyejj nayarojj jisct'ituwa, reinasa jaq'apana kont'atäcäna ucqha: —¿Kawkha urunacataquisa sarätajja? ¿Cunapachasa cutt'anjjäta? —sasa. Nayasti cunapacha cuttaniñajjsa yatiytwa, jupajj —Waliquiwa saramay —sasaw saraquitäna.\n7. Ucatsti saractwa, juma reyitaqui asquïchi ucajja, mä arsüwi kellkt'asina churita Eufrates sat jawirata inti jalanta token marca apnakerinacar churañataqui, uqhamata jupanacajj nayaru pasayañapataqui Judá oraker puriñajjcama;\n8. yakha carta kellkt'atsti churaraquita reyin ch'umipa uñjiri Asaf sat chachataqui, nayaru madera churañapataqui templona nayräjja perka puncunacapa wastat lurañataqui, uqhamarac marcan perkapataquisa, uqhamaraqui nayajj jacascä uca utataquisa —sasa. Reyisti take mayitajjaruwa churitu, Diosan qhuyapayasiñapajj nayampïtap laycu.\n9. Cunapachatï Eufrates inti jalanta tokencapqui uca marca apnakerinacan ucar purta ucqhajja, churtwa reyin cartanacapa. Reyisti nayampejja qhitaraquïnwa ejercitonquir jilïrinacaru, uqhamaraqui mä caballeriampi.\n10. Ucampis cunapachatï Horón chekanquir Sanbalat chachampi, uqhamarac Tobías amonita sirviri chachampi yatipjjäna ucqhajja, jupanacataquejj janiw ucajj asquïcänti mayni chacha israelitanacaru yanapiri jutatapajja.\n11. Jerusalén marcaru purisinsti, ucat quimsa uru ucancatajjatsti,\n12. arumaw sartasta mä kawkha chachanacampi sarañataqui, ucampisa janiw qhitirusa cunsa camscti cuntï Diosajj Jerusalenataqui luraña amuyt'ayquitäna ucjja. Nayajj janiw yakha uywa irpcäyätti, jan ucasti cawquïri uywarutejj lat'jjatata sarcäyäta ucacwa irpasïyäta.\n13. Uca arumpachawa nayajj mistuwayta Valle tokeru mistuñäquisa uca puncunjama, ucatsti Dragón sat Uma Jalsu tokeru sarasa, uqhamarac T'unanaca Waraña sat puncucama. Ucatsti nayajj uñarpaytwa Jerusalenan tucjat perkanacapa, uqhamarac ninampi naqhantayata puncunacapsa.\n14. Ucatsti sarascactwa Uma Jalsu sat puncuru, uqhamaraqui reyin estanquepcama; ucampis cawquïri uywarutejj lat'jjatata sarcäyäta ucajj janiw pasirjamäcänti uca cheka.\n15. Uca arumpachawa jawiranjama maqhatawayta, ucatsti perkanaca uñaraniwayasina cutt'anjjaracta, Valle sat puncunjama mantanjjañataqui.\n16. Marca apnakerinacasti janiw yatipcänti nayan cawquiru saratajjsa, ni cun luratajjsa. Judionacarusa, sacerdotenacarusa janiraquiw nayajj yatiycäyätti ucqhacamajj, ni jilïrinacarusa, ni marca apnakerinacarusa, ni qhitinacatejj uca perkañana jicjjatasipcani ucanacarusa.\n17. Ucatsti nayajj sistwa: —Jumanacajj asquiwa yatipjjtajja jiwasanacana jan walt'añana jicjjatasipjjatasjja, Jerusalenasti sinti tucjatawa, uqhamarac puncunacapasa. Jumanacasti nayampi chicajja mayacht'asipjjam Jerusalenan perkanacapa wastata sayt'ayañataqui, jan jiwasata larusipjjañapataqui —sasa.\n18. Uqhamasti cunapachatï nayajj yatiyta, cunjamtï Diosajj qhuyapayasiñapampi nayar yanapitu, uqhamarac reyejj cuna arunactejj sisquitäna ucanacatjja, jupanacajj sapjjänwa: —¡Kalltapjjañäni wastata perka sayt'ayaña! —sasa. Uqhamaraqui maynis maynicamawa wali suma ch'amañchasipjjäna.\n19. Ucampis cunapachatï Horonanquiri Sanbalat sat chachajja, uqhamarac Tobías sat amonita sirvirisa, Gesem sat árabe chachasa yatipjjäna ucqhajja nanacatjja larusipjjetänwa; ucatsti jisc'achañampiwa sapjjetäna, aqham sasa: —¿Cuns jumanacajj lurasipctajja? ¿Jumanacasti reyi contrati tucuñ munapjjtajja? —sasa.\n20. Nayasti jupanacarojj sistwa: —Alajjpachanquir Diosawa nanacar atipt'ayapjjetani. Nanaca Diosan sirvirinacapasti perka sayt'ayañjja kalltapjjäwa, ucampisa jumanacajj janiw Jerusalenampejja cuna arsuñanïpctasa, ni cuna lurañanïpctasa, ni cuna amtañanïpcaractasa —sasa.\n11. ¿Cheka cancañamatsti amay imäwin yatiyasispati? ¿Munasiñamatsti jiwatanac taypin parlasispati?\n12. Take cun armt'añ jiwañ ch'amac chekansti, ¿qhitirac cheka cancañamampita, muspharcañ luräwinacamampit aytanisti?\n13. Nayasti, Tatay, jumaruw art'asinsma, wali willjtat jumar mayisinsma.\n14. Tatay, ¿cunatarac jisc'achistasti? ¿Cunatarac nayatac maysa tok uñttasti?\n15. Wayna cancañajjatpach llaquit uñjasta, jiwa korpan uñjasiracta; ajjsarcay jan walinac jumat catoksma, janiw juc'amp catokerjamäcti.\n16. Ajjsarcañ k'apisiñamajj nayjjaruw puriwayi, atipjat uñjasiyaraquitu,\n17. uruy arumaw k'añu umar uñtat muyuntitu, uma jithjamaw chhaktayitu.\n18. Uñt'at masinacamp nayamp chic sarnakerinacamp jayarst'ayjjesta: jichhasti, ch'amacanacaquiw nayamp chic sarnakerëjje.\n25. Jayra jakejj take cunsa walwa muni, ucampis janiw jicjjatquiti jan irnakatap laycu;\n26. uru jornälpachawa take cuns munapayasqui, ucampis asqui jakejja, jan mich'asisawa churi.\n1. Ucapachasti Festo chachajj marca apnakerit mantañataquiw Cesarea marcarojj purïna. Quimsür sarakatatsti Jerusalenaruw maqhati.\n2. Ucansti juparuw sacerdotenacan jilïrinacapampi, uqhamarac judionacan yakha jilïrinacapampi, Pablo contrajj arsusipjje.\n3. Jupanacasti mä jach'a yanapt'wa mayipjje Festo marca apnakerirojja, Pablor Jerusalenar irpayaniñapataqui. Ucampis jupanacajj Pablor thac jutquïpana jiwayañwa amtapjjäna.\n4. Festo marca apnakeristi jupanacarojj sänwa: Pablojj Cesareanwa presösqui, nayasti ucarojj mä kawkha urut cutt'jjaraquïwa.\n5. Jupasti sascaquïnwa: ‘Ucatpï jumanacan autoridadanacamajj nayamp chic Cesarear sarapjjañapajja. Uca Pablotejj juchanïchejja, ucanwa jupanacajj juchañchapjjani’ sasa.\n6. Festosti mä quimsakallko urüchi, jan ucajj tunca urüchi ucqhaquiw Jerusalén marcancäna. Ucatsti Cesarearuw cutt'awayjjäna. Purisinsti khepürpachaw tribunalan kont'asisinjja Pablorojj irptayani.\n7. Pablo mantanïpansti Jerusalenat jutir judionacajj juparuw jac'achasipjje. Ucatwa jupar walja jan walinacampi juchañchapjje, ucampis janiw cunsa ircatapcänti.\n8. Ucjjarusti Pablojj arusiraquïnwa: —Nayajj janiw cuna jan wals lurcti, judionacan leyip contrajja ni templo contrasa, ni Romanquir emperador contrasa.\n9. Festosti ucanac ist'asajja, judionacamp sumancañ munasajja, Pablorojj jisct'iwa: —¿Janit jumajj Jerusalenar sarañ muncasma, ucan acanacjjat nayrakatajjan uñjatäñamataquejja? —sasa.\n10. Pablosti sänwa: —Roma emperadoran tribunalapanctwa. Ucatwa aca pachpan uñjatäñajjajj waquisi. Jumasti asquiw yatisctajja, judionacataqui nayanjja janiw cuna jan wali luratajjas utjquituti.\n11. Nayan jan wali luratajj laycutï jiwañajjajj waquischi ucajja, janc'aquïtwa jiwañataquisa. Ucampis nayar juchañchapquitu ucajj c'arïchi ucajja, janiw qhitis jupanacan amparaparojj catuyapquitaspati. Nayasti maytwa: ‘Emperadorapuni uñjitpan’ —sasa.\n12. Uc ist'asinsti Festojj jupan amuyt'ayirinacapampiw parlt'asi. Ucatsti Pablorojj sänwa: —Jumajj emperadoramp uñjayasiñwa maytajja. Uqhamasti emperadoran ucaruw saräta —sasa.\n13. Ucat mä kawkha ur pasjjepansti, rey Agripajj Berenice sat warmimpiw Cesarea marcarojj jutapjjäna Festor uñjt'iri.\n14. Mä kawkha urunac ucanccasinsti, Festojj rey Agriparojj Pabljjatwa yatiyi: —Félix sata marca apnakerejj mä preso jaytawayi.\n15. Cunapachatejj nayajj Jerusalenancascäyät ucqhajja, sacerdotenacan jilïrinacapampi, judionacan jilïri jakenacapampejj nayan nayrakatajjaruw jutapjje, aca jake contra quejasiri. Mayipjjaraquituwa jupar juchañchañajjataqui.\n16. Nayasti jupanacarojj sistwa: ‘Nanac Romanquir autoridadanacajj janiw qhitirus jiwayañatac juchañchañ yatipcti janïr juchañchirinacapampi jakthaptquïpana, uqhamat juchañchatäqui ucajj arsusiñapataqui.\n17. Jupanac purinipjjëpansti, janc'aquiw nayajj khepürpacha tribunalan kont'asta. Uca chacharusti jawsayaniractwa.\n18. Ucampis qhitinacatejj jupar juchañchañatac jutapcän ucanacajja, janiw jupa contrajj cuna jan wal luratapsa ircatapcänti, cunjämtejj nayajj amuycäyät uqhamjja.\n19. Jan ucasti jupanacan Diosar iyawsañap toketacwa juchañchapjjäna, uqhamarac mä jiwat Jesús sat chachjjata. Pablosti uca Jesús chachatjja, ‘Jacasquiwa’ saraquïnwa.\n20. Uca cast quejanac ist'asinjja, nayajj janiw cuns lurirjamäcayätti. Ucatwa nayajj Pablorojj jisct'aracta: ‘¿Janit jumajj Jerusalenar sarañ muncasma, ucan acanacjjat uñjatäñamataquejja?’ sasa.\n21. Ucampis emperadorampi uñjayasiñ mayitap laycojja nayajj sistwa: ‘Aca chachajj preso catutaquïscpan, emperadoran ucar apayañajjcama’ sasa.\n22. Agripajj uqham ist'asinjja Festorojj sänwa: —Nayajj uca chachar ist'añ munaraquiristwa —sasa. Festosti saraquïnwa: —Kharürpachaw jupar ist'ätajja —sasa.\n23. Khepürusti Agripampi, Berenice warmimpiw jutapjje. Ucatsti marca apnakerin jach'a tantachasïwi chekaruw mantapjje, wali jach'a cancañampi, soldadonacan jilïrinacapampi, uqhamarac marcanquir jilïr autoridadanacampi. Purinipjjëpansti, Festojj Pabloruw irptayanïna.\n24. Pablor puriyanipansti Festojj sänwa: —Rey Agripa, uqhamarac take acan nanacamp tantacht'at jilïr tatanaca: Acajj uca chachajja. Walja judionacaw jupa toke parlapjjetu Jerusalenansa, aca Cesarea marcansa. Uqhamaraquiw sasipcaquitu: ‘Aca jakejj jiwañapaw’ sasa.\n25. Ucampis nayan amuyatajjatjja, janiw cuna jan wali luratapas utjquiti jupar jiwayañatacjamajja. Jupa pachparaquiw mayitu emperadorampi uñjayasiñataqui. Ucatwa nayajj amtaracta emperadoran ucar irpayaña.\n26. Aca jakjjata emperador jilïrejjar kellkañataquejja, janiw cunjäma sañajjas utjquituti. Ucatpï jumanacan nayrakatanacamarojj irpsuyantjja. Taket sipansa rey Agripa, juman jisct'añamwa munta, uqhamat emperadorar cunjäma kellkañajjas utjañapataqui jupa toketa.\n27. Nayan amuyatajjatjja inamayaquïspawa jupar irpayañajja, cunattejj juchañchapqui uc jan sum yatjjatasajja —sasa.


Éxodo 12 QA97 - Tatitusti Moisesampir, Aaronampirojj - Bible Search\nPascua fiesta utt'ayäwi\n1Tatitusti Moisesampir, Aaronampirojj Egipto marcanjja aqham sasaw parläna:\n2“Aca phajjsisti jumanacataquejj mä suma jach'a phajjsïniwa, uqhamarac mara kallta phajjsiraquïniwa. 3Ucat take israelitanacarojj sapjjaraquim: “Aca phajjsina tunca uru sarakatarusti sapakat familiawa mä orko oveja, jan ucajj mä cabrito waquichapjjäta, sapa utan maya. 4Mä familiantejj juc'aniquïchi, ucata jan take mank'antirjamäcchi ucajja uta jac'apampiw mayachasis mank'añapa, kawkhanïpquitejj, uqhamarjama jalanokasisa, uqhamarac kawkhtejj maynejj mank'antirjamäqui uqhamarjama. 5‘Aca uywasti orköñapawa mä marani, c'umara uywäñaparaquiwa, ovejanacata jan ucajj cabritonacatsa. 6Acsti aca phajjsi tunca pusin urucamaw imapjjäta, ucatsti uca jayp'ojja take israelitanacaw uca uywa qharinucupjjäta. 7Uca uywa wilampisti cawqha utantejj mank'apcäta uca uta puncu amstaru, uqhamarac paypacha marconacaruw jawsupjjäta. 8Uca arumasti mank'apjjätawa uca aychjja ninaru cancata, jan levaduran t'ant'ampi, uqhamarac jajjo ch'ojjña alinacampi uqhama. 9Ucampis janiw cunsa ch'okpach mank'apjjätati, ni umaru khathitsa, jan ucasti ninaruw cancapjjäta p'ekepsa, chhuchhullinacapsa, jiphillanacapsa. 10Janiw cunsa jaytapjjätati khepa urutaquejja; ucampis cunatejj jilt'can ucanacjja ninaruw naqhantayjjapjjäta. 11Aqhamaw mank'apjjät; isinacamampi isthapita, cayunacamarusa wisqhumpi wisqhuntata, uqhamarac amparanacamarus thujru ayt'ataraqui. Jumanacasti mäquiw mank'antapjjäta Tatitojj uca pascua fiestan jilïri wawanacar jan jiwarayatap laycu. 12Uca arumasti nayajj Egipto marca chekwa pasawayäjja, ucatsti egipcionacan take jilïri tayna wawanacapwa jiwarayäjja, uqhamarac uywanacan nayrïr kallunacapsa. Uqhamatwa uñacht'ayäjja Egiptonquir diosanaca contra naya Tatitun arsutajj-jja.\n13‘Ucampis wilawa mä unanchäni jumanacajj cawquïr utancapcätatejj ucatjja. Nayasti wila uñjasinjja pasawayjjaquïwa, ucatsti janiw maynis jumanacatjja jiwcaniti, cunapachatejj egipcionacaru jiwaraycä ucqhajja. 14Jumanacasti aca urjja amtasipjjapunïtawa. Ucampis Tatitur jach'ar aptañampiw aca fiestjja lurapjjäta, acasti mä leyi churatawa uca laycusti wawanacaman, wawanacapaw wiñaya amtani. 15Jumanacasti pakallko uruwa jan levaduran t'ant'a mank'apjjäta, nayrïr uruta kalltasinjja janiwa utanacaman levadurajj utjañapäquiti. Ucampis qhititejja aca pakallko uruna levaduran t'ant'a mank'ani ucajja Israel marcajjatjja apanucutäniwa. 16Ucampis nayrïr urumpi, pakallko urumpejja janiwa cunsa lurapjjätati, jan ucasti mä kollana tantachasïwi lurañataquiquiw tantachasipjjäta, uqhamaraqui mank'a waquichasiñataquiquiw tantachasipjjaraquïta. 17Jumanacasti jan levaduran t'ant'a mank'añ fiestjja amtasipjjapunïtawa, uca uruwa nayajj jumanacarojj Egipto marcat irpsunipjjsma. Uca laycuwa jumanacasa, wawanacaman wawanacapasa aca camachi amtapjjañama. 18Jumanacasti nayrïr phajjsinjja jan levaduran t'ant'wa mank'apjjäta, tunca pusin uru jayp'uta kalltasina, pä tunca mayan uru jayp'ucama. 19Utanacamansti aca pakallko urunjja janiwa levadurajj utjañapäquiti. Ucampis qhititejj levaduran t'ant'a mank'ani ucajja Israel marcatjja apanucutäniwa, jaya marcanquirïscpasa jan ucajj israelitäscpasa. 20Janipuniwa cunsa levaduranjja mank'apjjätati, jan ucasti utanacamanjja jan levaduran t'ant'acwa mank'asipjjäta.’ ”\n21Moisesasti, jilïri israelitanac jawsayanisasti sänwa: “Jumanacasti familianacamampejja mä orko oveja jan ucajj mä cabritsa qharsusina pascua fiesta lurapjjam. 22Wilsti mä lamanaruw catokapjjäta, ucatsti hisopo sat alinaca picht'asinjja ucampiwa wilaru chilltasa uta puncu paypach marcoru, uqhamarac puncu amstaru jawsupjjäta. Ucatsti janiw maynis utat mistupjjätati khepärmanthi khantatcama. 23Tatitusti egipcionacaru jiwarayir jutasinsti, uta puncuna wila uñjasinjja pasawayaquiniwa uca utjja, uqhamatwa Tatitojj jani jiwjja utanacamaru mantayancaniti jiwayañataquejja. 24Aca camachsti jumanacasa, uqhamarac wawanacaman wawanacapasa wiñayataquiw imapjjäta. 25Ucampis cunapachatejj jumanacajj mantapcäta, Tatitojj arsutaparjama churapcätam uca orakeru ucqhajja, jumanacasti aca fiesta lurañjja amtasipjjapunïtawa. 26Ucampis wawanacamatejj sapjjätam ‘¿Cun sañsa muni aca fiestajja jumanacataquejja?’ sasa ucqhajja, 27jumanacajj sapjjätawa: ‘Aca uywasti Tatitur jach'añchasina Pascuan sacrificiot loktatawa. Jupasti cunapachatejj egipcionacaru jiwaraycäna ucqhajja, Egipto marcan jacapcäna uca israelitanacan utanacapsti pasawayaquïnwa, uqhamatwa take familianacasaru khespiyäna’ ” sasa.\nUcatsti israelitanacajja alt'asisinwa yupaychapjjäna. 28Ucatsti sarasinjja cuntejj Tatitojj Moisesampiru, Aaronampiru siscäna uqhamarjamaw lurapjjäna.\nJilïri tayna wawanacan jiwaratapa\n29Chica arumasti Tatitojj take egipcionacan jilïr wawanacapwa jiwarayäna, faraonan jilïr wawapajj tronona kont'atäqui uca, carcelanquirinacan jilïr wawanacapa, uqhamarac uywanacan nayrïr kallunacapsa. 30Uca arumasti faraonampi, sirvirinacapampi, uqhamarac take egipcionacampi sartasinjja Egipto marcpachanwa wali jach'at wararipjjäna. Sapa utanwa jiwatajj utjaraquïna. 31Faraonajj uca arumpachawa, Moisesampiru, Aaronampiru jawsayanisajj säna:\n—Jakenacajj taypita, sarjjapjjam jumanaca, uqhamarac israelitanacasa Tatitur yupaychiri cunjämtejj sapctajja uqhamarjama. 32Apasjjapjjaraquim ovejanacama, vacanacama cunjämtejj sapcayäta uqhamarjama, ucat sarjjapjjam; ucampis nayataquejja Diosarojj mayipjjaraquim —sasa.\n33Egipcionacasti, israelitanacarojj wali jariyapjjäna janc'aqui marcapat sarjjapjjañapataqui, jupanacasti sapjjänwa: “Takeniw jiwarañäni” sasa. 34Israelitanacasti jan levaduran t'ant'a masanacsti mantelanacar k'epicht'awayasinjja k'epjjarusiwayjjapjjänwa. 35Ucampis israelitanacajj Moisesan arunacaparjamasti egipcionacatjja mayiwayapjjänwa korita, kollketa lurat yänaca, uqhamarac isinacsa. 36Tatitusti egipcionacarojj suma chuymanwa tucuyäna cuntejj israelitanacajj maycäna ucanaca churañapataqui. Uqhamatwa israelitanacajj egipcionacarojj jan cunani jaytawayapjjäna.\nIsraelitanacajj Egipto marcat mistsuwayjjapjjewa\n37Israelitanacasti Ramsés sat oraketjja sojjta patac warankjamaw chachanacajj mistuwayapjjäna, Sucot sat lugar tokeru. Warminacasa, wawanacasa janiw jaqhutäcänti. 38Jupanacampi chicasti walja cunayman jakenacaraquiw sarapjjaraquïna, uqhamarac ovejanacasa, vacanacasa. 39Jupanacasti Egiptota jan levaduran masanaca apapqui ucatsti t'ant'anaca lurasipjjäna, jupanacasti janiw cuna casta mank'añsa waquichasiwayapcänti, egipcionacajj janc'aqui marcapat alisnucutap laycu.\n40Israelitanacasti Egipto marcanjja pusi patac quimsa tuncani maranacaw jacawayapjjäna. 41Uca pusi pataca quimsa tuncani marajj phokhasqui uca uruwa Tatitun take ejercitopajj Egipto marcat mistsuwayjjapjjäna. 42Uca arumasti Tatitojj uñch'uquiscänwa Egipto oraketa apsjjañataqui. Uca arumasti Tatitutaqui satawa, ucatwa uca arumanjja israelitanacasa, uqhamarac wawanacapan wawanacapasa suyapjjaraquejja.\nPascua fiesta toketa leyinaca\n43Tatitusti Moisesampiru, Aaronampirojj sänwa:\n“Acawa leyejj Pascua toketjja: Janiwa qhiti jaya marcanquir jakesa, uca sacrificio loktat uywjja mank'añapäquiti. 44Ucampis cawquïr kollkempi alat sirviritejj nayrakata circuncidatäqui ucaquiwa ucjja mank'añapajja. 45Janiwa jaya marcanquirisa, ni irnakerisa uca loktat uywjja mank'añapäquiti. 46Ucsti mä utanacwa mank'apjjäta, janiwa uca utata mä jisc'a aychsa apsupjjätati, ni uca uywan ch'aqhanacapsa p'aquinokapjjätati. 47Uqhamsti take israelitanacaw lurapjjäta. 48Ucampis mayni yakha marcanquiritejj jumanac taypin jacchi, ucat Pascua lurañ munchi Tatitur jach'añchasina ucapachajja waquisiwa familiapanjja takpach chachanaca circuncidatäñapa. Ucatwa lurañ puedipjje, uqhamarac marcasanquirïcaspas uqhamäpjjaraquiniwa. Ucampis jan circuncidatäpqui ucanacasti janiw uca uywjja mank'añ puedcaspati. 49Aca leyisti taketaquiwa, marcas taypin nasqui ucanacataqui, uqhamarac jumanac taypin jacapqui uca yakha marcanquir jakenacataqui.”\n50Take israelitanacajj lurapjjänwa cunjämtejj Tatitojj Moisesampir, Aaronampirojj siscäna uqhamarjama. 51Uca urpachawa Tatitojj Egipto marcata israelitanacarojj apsunïna mä ejercitöcaspas uqhama.


Venezuela: Chávez jilax Caracas markan campañap yanapt’irinakapamp jist’antäna · Global Voices Aymarata\nVenezuela: Chávez jilax Caracas markan campañap yanapt'irinakapamp jist'antäna\tJaqukipäw uñt'ayata/apkatata 7 taypi sata phaxsi 2012 18:29 GMT\nAk uñt'ayama: Hugo Chávez irpirix Caracas markan 4 uru taypi sata phaxsit llevó a cabo una manifestación de qhipïr uru campañap jist'antawayxi[en]. Jallus wal purintäna, arkirinakapax Caracas markan callinakapanx walipuniw phuqhantapxäna, wiphalanak khiwt'asisa, 7 uru chhijllaw urun taypi sata qallta phaxsin yanapt'añ kunkimpi.\nInglés arun qilqat El Universal ukax yatiyanwa [en]:\nChávez jilan campañap jist'antäwir chikancht'asirinakaw YouTube ukan videonak uñt'ayapxi, jisnawa Edwardo Flowers Aguilar:\nAkïr videonxa, karinisab, jupan apkat'atawa “Chávez jilax janiw sarkaniti” sasin arst'äwinakw ist'asi, ukhakamax mä tren ukaw suyaski:\nColectivoRc Chávez jilan partidupar ch'amacht'irinakaw uñjasi:\nDaguerrotipo2009 yaqha apnaqirix niyas Esso Álvarez ukan videop kipkw uñt'ayi.\nJuk'amp videonak uñjañataki Venezuelan Analysis [en].\nAka blog ullart'apxañäni বাংলা, Español, Malagasy, English


Bible in one year - Aymara Bible 1997 - September 19\n1. ¡Ay cunaquïcan Arielataquejja, ay cunaquïcani, cawqhantï David reyejj utjcän uca marcataquejja! Mä kawkha maranac paspan pachpa fiestanacap lurasa,\n2. nayasti Arielarojj jan walt'añaruw uchascäjja, warariñanacampi aykoñanacampiraquiw utjani. Marcasti nayataquejj chekpachansa Arieljamapuniraquïniwa.\n3. Ejercitojjwa qhitanïma jumar muyuntañapataqui, jumarusti mä perkampjamaraquiw muyuntayäma, nuwantaña chekanac jumataquejj waquicharaquï.\n4. Jisc'achataw uñjasïta, oraker liwinucutaraqui; arumasti mä ñankha ajayun arupjamäniwa, parlatanacamasti jinchu jac'atjamacwa ist'asini.\n5. [5-6] Ucampisa, acatjamatacwa take ch'amani Tatitumajj uñisirinacamarojj mutuyani, rayonacampi, orak qhathatiñanacampi, jach'a ch'ajjwañanacampi, jach'a t'akhesiñanacampi, jach'a thayampi, nina naqhañanacampi. Uca walja uñisirinacamasti k'ala ñut'jataw uñjasipjjani, jumar arcnakerinacasti jichhu t'unar uñtata apataraquïniwa.\n7. Take uca walja marcanacasti qhitinacatejj Arielar nuwapqui, uqhamaraqui sayt'asiña chekanacapsa t'unjapqui, uca pachpanraqui t'akhesiyapjje, ucanacajj mä uñjäwi, aruma icjamaquiw tucusiwayapjjani.\n8. Cunjämatejj mä mank'at awtjat jakejj samcasqui, amuyatapatjja mank'ascachjamaquiwa, ucampisa janc'aquiraquiw sartjje puracapas ch'usaqui jan sist'ata; jan ucajj cunjämatejj mä umat pharjatajj samcasi, amuyatapatjja umt'ascachjamaquiwa, ucampisa umat pharjataquiw sartjje, mallk'as wañantata. Uqhamaraquiw lurasini uca walja marcanacampejja, qhitinacatejj Sión kollurojj nuwantapqui ucanacampejja.\n9. ¡Jumanacasti, jakenaca, uqham lokhequïsipcam! ¡Juyqhuquïsipcam, jan cuns uñjasa! ¡Umatanacjam liwinaktasipcaquim, jan machjayiri umanac umapcsta ucasa!\n10. Tatituw jumanacjjarojj qhitani mä jach'a iqui. Profetanacajj marcan nayrapäcaspas uqhamawa, ucampis Tatitojj uca nayranacapjja ch'okantiwa.\n11. Take unañchäwinacasti jumanacataquejj mä kellkäcaspas uqhamaw tucu, mä papel llawthapitjama, jan ucajj jist'antatjamasa, maynitejj mä leeñ yatiriru churaspajja, ucatsti saraquispa: “Ac leet'am” sasa; jupasti saraquiniwa: “Janiw leet'quiristti, jist'antätatap laycu” sasa.\n12. Ucampisa mayni jan leeñ kellkañ yatiriru churatäspajja ucat sataraquïspajja: “Ac leet'am” sasa; jupasti saraquiniwa: “Janiw leerïcti” sasa.\n13. Tatitusti saraquituwa: “Aca marcajj pata chuymaquiw sirvitu, lacanacapampiquiraquiw nayaru jach'añchapjjetu, ucampisa chuymapajj nayatjja jayancasquiwa, nayar yupaychañ culto loktanipquitu ucasti jakenacan amuyataparjamaquiwa, p'eket yatekataquiraqui.\n14. Ucatpï jichhajj milagronacampi, unañchanacampi aca marcarojj wasitat muspharat jaytawayäjja. Yatiñani jakenacapan yatiñanacapasti, uqhamarac ch'iqhi jakenacapan amuyt'añanacapasa tucusiniwa.”\n15. ¡Ay, cunaquïcani qhitinacatejj Tatitut imantasipjje ucanacataquejja, jupanacajj amtäwinacap Tatitut imantapjje, aruma ch'amacanacanwa ñankhanac lurapjjaraqui, sapjjaraquiwa: “Janiw qhitisa uñjquistuti, janiw qhitis amuyquiti”! sasa.\n16. ¡Cunjämsa take cunsa jan walir tucuyapjje! Ñek'ejj irnakerimpejj mayaquïcaspas uqhama. Mä cunas janiw luririparojj: “Janiw jumajj lurquistati” siscaspati, janiraquiw mä cuna ñek'et luratas siscaspati luririparojja: “Janiw jumajj cuna luratamsa yatctati” sasa.\n17. Mä kawkha pachanacatjja ch'umejj yapuchañ orakeruw tucjjani, yapuchañ orakenacasti ch'umiruraquiw tucjjaraquini.\n18. Uca urunacanjja okaranacajj ist'apjjaniwa cuntejj jupanacataqui maynejj leet'ani ucjja, juyqhunacas uñj-jjapjjaraquiniwa, jupanacataquejj janiw ch'amacas lajjas utjcjjaniti.\n19. Llamp'u chuymani jakenacasti Tatitunwa cusisipjjani, juc'ampi pobrenacasti cusisipjjaraquiniwa, Israelan kollan Diosapana.\n20. Ñankha jakenacasti tucusjjapjjaraquiniwa, jach'a jach'a tucur jakenacas jiwarapjjaraquiniwa, ñankha lurañac amtir jakenacas tucusipjjaraquiniwa,\n21. jake jiwayat c'arintirinacasti juezanacarojj sipitanac uchapjje, jan juchanirusti c'arimpiw juchañchapjjaraqui.\n22. Ucatpï Israelan Tatitu Diosapajj, qhititejj Abrahamar khespiycän ucajj sejja: “Acat ucsarojj Jacobojj janiw cunatsa p'enkascjjaniti, janiraquiw ajanupas wila tuccaniti,\n23. cunapachatejj wawanacapajj nayan luratanacajj uñjapjjani ucapachajj nayan kollan Diosätajjwa yatipjjani, ajjsarapjjaraquitaniwa Israelan kollan Diosaparojja.\n24. Qhitinacatejj mayjt'at sarnakapcän ucanacasti amuyt'asiñ yatekapjjani, khepäjjat parlaquipasirinacasti yatichäwjja yatekjjapjjaraquiniwa.”\n1. Diosajjay, chuymajjajj waquichatawa, jumar k'ochuñataquejj waquicht'atawa, almajjay, sartasiquimaya.\n2. Arpa, salterio, sartasipjjam, nayajj khantat willjtaruw sartä;\n3. Tatay, jakenac nayrakatan yuspagaräma, marcanac nayrakatan k'ochunacamp jach'añchäma.\n4. Munasiñamajj alajjpachat juc'amp jach'awa, asqui cancañamajj alajjpachcamaw puri.\n5. Diosajjay, jumajj alajjpachjjar kont'atätawa, aytat cancañamasti oraker phokhantatawa.\n6. Ch'amamampiy khespiyapjjeta, munat wawanacaman antutatäpjjañapataqui. ¡Mayisitajjarojj ist'aquimaya!\n21. Uñisirimatejj mank'at awtjayaschi ucajja, mank'añ churam; umat pharjayaschi ucajja, umsa churaraquim;\n22. uqham lurasinsti llacthapisiyätawa, p'enkasiyaraquïtawa, ucatsti Tatituw jumarojj cutiyjjätam.\n2 Corintios 11:1-15\n1. Nayajj muntwa jumanacajj llamp'u chuymampi nayar ist'apjjañama, nayajj mä lokhe jaker uñtatas parlctsa ucasa.\n2. Jumanacatjja nayajj wal llaquista, Diosat jutir munasiñampiraquiw celapjjsma, jumanacarusti Cristompiraquiw parlthapiyapjjsmajja. Ucatsti nayajj jumanacarojj Cristoruw uñstayañ munapjjsma, mä k'oma jan chach uñt'ir tawakor uñtata mä sapa chachampi casarasiñataqui.\n3. Cunjämatejj catarejj Eva warmirojj wali c'arinacapampi sallkjänjja, uqhamaraquiw nayajj jumanacatjja llaquista: “Acanacajj amtäwinacapan sallkjayasipcanicha” sasa, uqhamäspa ucajj jumanacajj saraktasjjapjjasmawa, Cristor k'oma chuymampi sirviñatjja.\n4. Jumanacajj wali sum catokapjjtajja qhitinacatejj yakha Jesusjjat parlasis purisipqui ucanacarojja, cawquïr Jesusattï nanacajj parlapcsman ucat sipansa. Uqhamaraquiw yakha ajaysa sum catokapjjtajja cuntï nanacat catokapcäyätas uca Ajayut sipansa, yakha arunacsti sum catokapjjaractajja khespiyasiñ arunac churapcsmas ucat sipansa juc'ampi.\n5. Nayan amuyatajjatjja janiw uca jach'a apostolonacatjja jisc'äcti, cawquïrirutejj jumanacajj arcapcta ucanacatjja.\n6. Parlatajjajj inas jan sumäcchiti ucampis yatitanacajjajj janiw uqhamäquiti. Acsti jumanacarojj uñacht'ayapjjsmawa, take cuntejj lurapcta ucanacana.\n7. Cunapachatï evangelio arunac jumanacar parlapcäyäsmajja jan cuna mayisa, nayapacha jisc'ar tucusa, jumanacajj jach'ar aptatäpjjañamataqui, ucach jan ucajj, ¿jan walïcjjejja?\n8. Yakha iglesianacatwa juc'ampis kollkjja maytjja, cuntejj churapquitäna ucanacampi jumanacar sirviñataqui.\n9. Jumanacampïcäyät ucqhajja pist'ayasiñanacanwa sarnakäyätjja, ucampis janiw qhititaquis mä llaquïcäyätti, jan ucasti Macedonia toket jutir jilatanacaw cunatejj jan utjquitäna ucjja churapjjetäna. Jumanacatsti janiw cuns mayipcäyäsmati jan qhitirus llaquisiyascañ laycu, jichhas janipuniw mayipcämati.\n10. Cunjämatejj Criston cheka cancañapa sum uñt'tjja, uqhamaraquiw yatta janiw qhitis nayarojj aca cusisiñajj-jja apakquitaspati take Acaya tokenjja.\n11. ¿Cunatsa aqham parltjja? ¿Janich jan ucajj jumanacar munapcpachäsmajja? Diosajj yatisquiw walpun munapcsma ucjja.\n12. Ucampis cuntï lurcta ucjja lurascaquïwa, uqhamata qhitinacatejj cuna c'arinacsa thakapqui, nanacjam tucuñ munasa suman uñt'ayasiñataquiraqui, ucanacar jan uqham lurañapataqui.\n13. Jupanacasti c'ari apostolonacaquïpjjewa, sallkjerinacaraqui, Criston apostolonacapäcaspas uqhamaw tucupjje.\n14. Acajj janiw cunäquisa; pachpa Supayapuniw uqham mä khana angeläcaspas uqham tucujja.\n15. Ucataracwa uca Supayar sirvir jakenacajj mä suma jakenacäcaspas uqham tucupjjaraquejja. Ucampis jupanacajj luratanacaparjamaw tucusipjjani.


Televisión Bolivianax 1969 maran llumpaqa phaxsit 30 urunak saraqkipanw uñstawiyi, Luis Adolfo Siles Salinas ukapach mallkux mä kamach apskän ukampi, jupax Gral. René Barrientos Ortuño jiwxatatwa marka apnaqir makatawiyarakïna.\nTito Landa jupaw uñch’ukiñanak taypinx nayr uñstawiyarakïna, jupaw Televisión Boliviana 7ür Kanalxa katuqawiyäna ukhamarak boliviankirinakar uñt’ayawiyäna. Irnaqirinak taypinx yaqhip anqa markankirinakaw jikxatasipxarakïna, jupanak taypinxa Mario Struker jupaw ukankarakïna ukhamarak yaqha uñacht’ayañ-ist’ayañ sartayir uñt’at jaqinakas ukankapxarakïnwa.\nUkapachax, uñch’ukiñanipkäna jupanakax janq’ump ch’iyarampikwa uñjapxäna. Anqa markat jutir yatiyäwinakax teletipo uksatuqiw katuqatapxäna, uka yatiyäwinakax DPA yatiyäw utat katuqatarakïnwa, ukampirus janiw ukax jank’akarakïnti, boliviankirinakax yatiyäwinak pä ur qhipt’atwa uñt’apxarakïna, luräwinakax ukjatakix uka yaqha chiqanakanx mäkhipxarakïnwa.\nUkapachax, Pata Markampitak Santa Cruz de la Sierrampitak pachpa pachar uñacht’äwinak apsutakän ukjax, pä departamentunakaw mayachthapitarakïna, ukasti wali muspharkañarakïnwa.\nPaqallq tunka maranakäkipanxa, Televisión Bolivianax jupa pachpan lurat wakichäwinakwa lurañ qalltxarakïna, markasan yaqha chiqanakar uñacht’ayas puriñataki. Mabel Rivera, “El Arlequín” jakäw yatxapayir tama irpirix, wawanakatakiw mä wakicht’äw uñstayäna, ukansti sapa paqallq uruw Blanca Nieves, Caperucita Roja ukham siwsäwinakamp yaqhanakamp uñacht’ayatarakïna. Chika pacha wakicht’äwitakix, 50 yanapir jaqinakaw munasirakïna, uñacht’ayañ chiqa k’achacht’añataki.\nUka pachpa maranakax, “Enfoques” wakicht’äwiw yurirakïna, Mario "Cucho" Vargas yatiyiriw ukx irptarakïns ukhamarak lurt’arakïnsa. Aka wakicht’äwinx markasankir ukhamarak anqa markankir jayllirinakaruw uñacht’ayapxäna.\nKimsaqallq tunka maranak purinxipanx, Televisión Bolivianax ENTB (Empresa Nacional de Televisión Boliviana) uka sutiniw tukxaraki.\nBoliviar democracia purinxipanxa, mayni sapa jaqinkir kanalanakax miratatañwa qalltawiyapxi, rinkunakan kunayman waruqt’at wakicht’äwinakap uñacht’ayasa. Aka taypinxa, ENTB ukax yatiyas ukhamarak yaticht’as sarantaskakiwa.\nKimsaqallq tunka maranak tukuyañampikipanxa, Carlos Mesjam marka apnaqañatxat uñakipirinakaw uñch’ukiñanakan uñstapxi; ukhamatxa, “todologos” sata jaqinakaw markan amuyupxa apnaqañ qalltapxaraki, jupanakax llätunk tunka maranakakän uka pachaw ukham sutxa katuqapxarakïna.\nUñch’ukiyir empresanakamp tamanakampix ch’amaniptañw qalltawiyapxi ukañkamax markan yatiyäwinakapax juk’aptawiyarakiwa, ENTB ukax markar jisk’achir irpirinakan amuyunakapwa uñacht’ayañ qallantawiyarakïna.\nEvo Moralesax marka mallkuptki ukjata ukhamarak Constitución Política del Estado Plurinacional de Bolivia uraqispachan phuqhayaski ukjatx, markan kanalapan saräwinakapax mayamp amtañwa qalltatäxaraki.\nUkhamatwa, 2009 maran qasäwi phaxsïkipanx Bolivia TV irnaqañ uta utt’ayañ amtatarakïna, markasan jakäwip sum ukhamarak chiqpach uñacht’ayañataki. Ukatwa aka kanalan uñacht’ayat yatiyäwix Estado Plurinacional de Bolivian chiqa yatiyäwipa.\nBolivia TV - 2013 mara


Boliviax 1-0 Corea del Suramp atipayasiwiyi\nAnatäw tukuykasaw (85') Lee anatiriw p'iqimp piqutx apantawiyi /Jamuqa: Prensa FBF\nBolivia anatirinakax Corea del Sur anatirinakampiw Ulsan jach’a markan anatawiyapxi, 1-0 ukham atipayasiwiyi. Niya tukuykamax ch’am chikt’asipkäna, ukhamarus qhipa phisqha k’atanw sintpin aynacht’awiyi, ukat atipayasiñarux purt’awiyaraki.\nCorea del Surankirinakax walja kutiw piqutx niy apantawiyapxi, ukhamarus Rubén Cordano Blooming anatiriw khust’at jark’antawiyi, Luis Haquinamp Adrián Jusinompix khuspin kutjayawiyapxaraki, maynix Méxiconw anati, Puebla anatir tamana, maynist Bolivaranrak anataraki.\nCorea del Sur anatirinakax ukjat ukjat jan walt’ayasipkakïnwa, ukatw 85’ k’ata anatkasax Chul Hong anatirix piqutamp jak’acht’asiwiyi, jupax takt’asaw Chungwon Lee jupar piqut puriyawiyi, jupast p’iqimpiw apantawiyaraki. Uka mayampikiw anatäwix tukuyawiyi.\nAnatirinakasax janiw jichhüruk anatapkaniti, atürux Japónampiw katjasirakini./RAR


Citizen Media · Taypi sata phaxsi, 2011 · Global Voices Aymarata\nCitizen Media · Taypi sata phaxsi, 2011\nIsturyanaka Aka tuqita Citizen Media Ta Taypi sata phaxsi, 2011\nUSA: Wali Yatxatat Dennis Ritchie-sax Jiwxiwa\nNorth America 31 Taypi sata phaxsi 2011\nNew Jersey-an taypi sat phaxsin kimsaqalq ur saraqataruw atamirit yatxatat Dennis Ritchie -x paqalq tunk maranïkas aw jach'a luräwinak jaytas utapan jiwxi. Ritchie-x mayïr sapa kut apanaqat C programming language-san luriripänwa.\nÁfrica Subsahariana 30 Taypi sata phaxsi 2011\nZambia markan Michael Sata jilir iripirixa, 90 urunw marka turkakipañ amtawayi, ukankarakispaw jaqinakan wullsillunakapar qullqi uchaña. '90 Day Agenda' ('Agenda de 90 días') sat sutin tamax Facebook tuqinw mä pajin jist'aratayna ukhamat uñt'ayañataki.\nMedio Oriente & Norte África 27 Taypi sata phaxsi 2011\nMedio Oriente & Norte África 25 Taypi sata phaxsi 2011\nAsia Oriental 24 Taypi sata phaxsi 2011\nLenguaje 22 Taypi sata phaxsi 2011\nMedios ciudadanos ukat web 2.0 uka apnaqaw apnaqir markanakax utjiwa, juk'a arsut arunakar sarantayañataki. New Tactics, Rising Voices, Indigenous Tweets ukat yaqhampinakar mayacht'asipxama, 16n urut 22n urukam lapaka phaxsit 2011n marana.\nLatin America 17 Taypi sata phaxsi 2011\nBolivia: Janiw thakhix luraskaspat uka mayiwimp kayu jutirinakaruw pulisiyax jark'anti\nLatin America 10 Taypi sata phaxsi 2011\nKayu jutir indijinanakan qhurut arsusiwipax sarantaskakiwa,TIPNIS ukan janiw thakhix luraskaspat sasin mayixi. Pulisiyax ukarux jark'antiwa, jan walt'awinaka utjayasa.\nMedio Oriente & Norte África 9 Taypi sata phaxsi 2011\nCamerún: 9 uru taypisata phaxsin jan chimpuntapksna ukhasti?\nÁfrica Subsahariana 8 Taypi sata phaxsi 2011\nCamerún markan 9 uru taypisata phaxsin jilir mallkutakix chhijlläwix janiw jilpach jaqinakar lup’iykiti. Walja camerunensetakixa, janiw ancha askikiti ukatx chimpuntirinakax chimpumtawipax janis askikasp ukham amuyapxi, ukampirus ch’amanchäwinakax jilpachax jichha irpir mallku Paul Biya ukatakiw uñjata.\nGlobal Voices Mentorshi-par Jichharkipstäwi: Nayrar Sartayirinakar Uñt'am\nÁfrica Subsahariana 6 Taypi sata phaxsi 2011\nMä phaxsi jilatpachaw tunka Global Voices taqi chaq jach'a markanakat Blogger Swarm of Activista-n machaq yanapirinakxamaw nayrar sartayirinakamp irnaqasipkäna ActionAid.\nLatin America 4 Taypi sata phaxsi 2011


Desfile cívico militar en Potosí :: Periódico Jayma\nCONTENIDO > NOTICIAS > Desfile cívico militar en Potosí\nJichha maraxa Desfile Cívico Militar ukaxa Potosí markana phuqhasiwayána. Ukaxa marchawixa khaya 2006 marana uñstawayäna. Sucre markana nayraqata uñstawayäna. Ukata sapa marawa llä tunka markanakana muyuña qalltawayi.\nUkaxa markasana markata amtasiñataki wali askiwa. Markasana sutipa, urupa wali amuyt’ayi ukhamaraki markasatsa chuyma wali ch’allxtayi. Ukanxa taqiniwa marchapxi: militaranaka, palla pallanaka, taqpacha jaqi markanaka (aymaranaka, ayuriyunaka, chikitanunaka, qhichhwanaka, waraninaka, warayunaka, ukhama markanakawa wali muspkaya marchawayapxi). Aka markanakana niya marchawayxapxi:\nAka marchañaxa akhamawa akata qhiphansa muyuskpachäni…\nKhitisa markasaa apnaqirita mantaskpa, uka markasata amtasiñaxa janipuniwa chhaqhañapäkiti. Uka marchata video ukanakasa phisqha marata phisqha marata mä video ukaru apsutawa aljasxañapa. Ukaxa markasaru marchañsa yatichani ukhamaraki markasata aliqa amtaskiri ch’amanchistani.\nUkata jiwasanaka ukhama munañänixa ukhamäniwa.


(src)="37"> Ukhajj 50 jila maranëjjapjjänwa .\n(src)="87"> Mä precursor jilatampiw Diosar jukʼamp serviñatak sarjjäna .\n(src)="92"> Ukampis nayajj janipuniw precursoräñ jaytañ munkayätti ” sasa .\n(src)="93"> Mä jukʼa tiempotjja , Riana jilatajj kawkjantï yatiyirinakajj munaski ukaruw servir sarañ munäna .\n(src)="94"> ¿ Kunas ukham amtañatakejj yanaptʼäna ?\n(src)="95"> Jupajj akham siwa : “ Lunthatanakaw utar mantasin kunayman apasipjjatayna .


Chile markan nina naktäwinakax walpun jaqinakar arusiyi, mapuches ukat jan chiqa yatiyäwinakampiw uñch’ukisiyi · Global Voices Aymarata\nChile markan nina naktäwinakax walpun jaqinakar arusiyi, mapuches ukat jan chiqa yatiyäwinakampiw uñch’ukisiyi\nJaqukipäw uñt'ayata/apkatata 3 Anata phaxsi 2017 20:50 GMT\nAka jamuqax Creative Commons. Dominio Público ukat apsutawa.\nChile marka uksanx nina naktäwinakax nayrurünakataw 15-n chiqawjanakaruw ninax nakhantawayatayna, ukxata arusiwinakax redes socials ukanakanx walipuniw utjawayi. Kunats uka nina naktáwinakax utjpach ukax janiw suma qhan yatiskiti, jan jark’aqaw utjatapata jan ukax sequie ukaw Chile marka uksanx niya kimsa qallqu mara utjawayi ukalaykut ninax naktpacha ukax janiw sum yatiskiti.\nUka nina naktaw utjatapxatx juchanchäwinakax waljaw utji, Rodrigo jilax Twitter ukanx akham qillqt’i:\nTwitter ukarjamax juchaninakax kawkirinakasa: Anaqäxat jutrinaka, Mapuche, Isis, Pinochet, Maraka, Imprisaryunaka, USA.Ukatx Chile uksankirinaka? Janiwa\n— Rodrigo  (@RodriSep) January 29, 2017\nYaqhipanakax Mapuches ukat Chile markan jilïr irpiripamp uñch’ukisiyi, uka nina naktatapatx aka markaruw juchanchañ munapxi .\nPablo Simonetti qillqirix k’umitänawa:\nExcomandante jefe de la Armada jupan amuyunakapax jan uñacht’äwinakaniwa ukax janiw walikiti. Taqi ukax thithiyituwa.https://t.co/GraOLO6cZ4\n— Pablo Simonetti (@pablosimonetti) January 29, 2017\nPeriodista Lucía López jupax uka jan walt’äwinakatx amuyt’atarakitaynawa:\nKunaymaninakaw lup’taspa ukampirus uka k’arinakax uñisisiñ utjayaspawa. Msj mapuchinaka ukat colombiankirinakax jist’antataw sasin yatisk ukax ina ch’usat aytasiñawa\n— Lucía López (@lucialopezchile) January 26, 2017\nUka nina naktaw utjatapatx markan yanapt’asiwipax uñjasirakiwa, markan jilïr irpirinakapax yanapx mayipxiwa, kunayman tuqitw uka nina naktaw utjk ukar yanapt’añatakix thaqhataski, mayax Bitcoin apnaqäwis utjakirakiwa.\nNina naktäwix sarantaskakiwa kunatï uka amtanakax utjk ukar atipt’añ muni. Ukhamipanx yaqhip qillqt’irinakax mäk p’arxtapan ukhamat yanapt’awinakax utjañapatak sasin sapxi, kunaymanipuniw arunakax ist’asi, ukampirus janiw chiqpach yatipkiti.\nPousta yatiyaw qillqatanxa, Jaime Villarreal jupax ullirinakaparux sumpach yatiyaw ullart’apxam sasin mayitayna:\nUkham jan wañt’aw taypinxa, juchanir thaqhañax jasakiwa. […] Kunjamtï redes ukan thaqhapk ukax p’inqasiñjamawa, mä tama mapuche jan ukax subversivo jupaw sasin sapxi. […]\nMaysatx Chile markan kunapachatï markachirinakax usuntat jikxatasipk ukxatx janiw khitis arsupkiti […] akax janiw calentamiento global ukan juchapakiti. […] científicos jupanakax sapxiwa: calentamiento global ukax chiqawa. […]Jutïr pachar aski jutäwi.\n«[Yatiyaw yatiyirinakax] kunapachay jan walt’awinakax utjch ukhakiw jutañ yatipxi»\nMaya yatiyäwix niño satak ukan jan walt’aw utjakan ukarakiw wal uksan aksan arusiyäna uka niño ukax Portozuelo, Bio Bio uksan markanw jan wañt’aykanti:\nKunapachatï jan walt’awix utjk ukhakipuniw jutapxi, nayarax aka markax janiw kawkans uñstkanti […] jichax SuperTanker ukaw jutaski, nayrax akan utjkis uka chhixwiririnakax (helicópteros) jutapxirikänti. Nayrax janiw umas nï kunas utjirikänti, jichhax ukham jan walt’äwinak utji ukatx jaqinakax uñjir jutapxiwa, taqi kuna waxt’apxi, taqi kuna lurapxi, ukampirus nayra maranakax janiw khithis markachirinakat jiskt’iris jutapkänti.\nUka nina naktäwinakax políticas forestales uksar k’uwinaks utjayarakiwa, uksan walja tamanakaw utji jupanakarus juchanchcapxarakiwa ukham sasinw El Desconcierto ukanx yatisi:\nTemuco, Araucanía uksankir markawa, uksanx sayantawiw utji […] Chile marka irpiriruw ukatx Congreso de la República uksaruw mä qillqat uksaw mayiwinakapax uñt’ayasini